Bakubusi—Nzila Zyosanwe Mbomukonzya Kulijata Ikuti Mwanyema | Lugwasyo Kumukwasyi\nAMUBALE MU Afrikaans Albanian Amharic Arabic Armenian Azerbaijani Azerbaijani (Cyrillic) Bengali Bulgarian Cebuano Chichewa Chinese (Traditional) Chinese Mandarin (Simplified) Chitonga Cibemba Croatian Czech Danish Dutch Efik English Estonian Ewe Fijian Finnish French Georgian German Greek Gujarati Hebrew Hiligaynon Hindi Hungarian Icelandic Igbo Iloko Indonesian Italian Japanese Kannada Kikaonde Kikuyu Kinyarwanda Kirghiz Kirundi Korean Latvian Lingala Lithuanian Luvale Macedonian Malagasy Malayalam Maltese Marathi Myanmar Nepali Norwegian Oromo Polish Portuguese Punjabi Romanian Russian Sepedi Serbian (Cyrillic) Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Swahili Swahili (Congo) Swedish Tagalog Tahitian Tamil Telugu Thai Tigrinya Tok Pisin Tsonga Turkish Twi Ukrainian Vietnamese Xhosa Yoruba Zulu\nMbomukonzya Kulijata Ikuti Mwanyema\n“Ndakamunyemena mwanookwesu musimbi akucijalula cijazyo cabukali cakuti kabulo kakali kusyule kwacijazyo kakapanga cipulo kubwaanda. Cipulo eeci lyoonse cakali kundiyeezya mbondakacita zintu cabwana.”—Diane . *\n“Ndakaambila bataata kuti, ‘Tamulomene!’ mpoonya akucijala cijazyo. Pele kacitanajala, ndakabona mbobakausa bataata, mpoonya ndakalimvwa bubi.”—Lauren.\nSena andinywe cakamucitikila kale eeci cakacitikila Lauren alimwi a Diane? Ikuti kacili boobo, nkokuti cibalo eeci cilakonzya kumugwasya.\nBukali bupa kuti ube ampuwo mbyaabi. Briana uujisi myaka iili 21 wakaamba kuti: “Ndakali kuyeeya kuti bantu bakeelede kundizyibila kuti ndili mukali. Pele ndakatalika kubona kuti bantu batalijati nobanyemede balafwubaala, aboobo ndakabona kuti andime mbobakali kundibona bantu bamwi!”\nBbaibbele lyaamba kuti: “Ooyo uufwambaana kunyema ulacita cintu cabufwubafwuba.”—Tusimpi 14:17.\nBantu balatija kuti malundu atalika kuzwa mulilo, mbubwenya buyo bantu balamutantamuka muntu mukali kapati\nBukali bulakonzya kupa kuti bantu kabakutantamuka. Daniel, uujisi myaka iili 18 wakaamba kuti: “Kuti wanyema, cipa kuti bantu kabatakulemeki.” Awalo Elaine uujisi myaka iili 18 wakaamba kuti: “Muntu mukali takwelelezyi. Cipa buyo kuti bantu kabakuyoowa.”\nBbaibbele lyaamba kuti: “Utanoomvwani amuntu mukali alimwi utanikweendi amuntu uunyema-nyema buyo.”—Tusimpi 22:24.\nUlakonzya kucita kabotu. Sara uujisi myaka iili 15 wakaamba kuti: “Talili lyoonse nokonzya kweendelezya zintu zicitika, pele ulakonzya kweendelezya mbolimvwa. Toyelede kukalala buya.”\nBbaibbele lyaamba kuti: “Muntu uumuka kunyema uli kabotu kwiinda muntu singuzu, alimwi ooyo uujata moyo wakwe uli kabotu kwiinda yooyo uuzunda munzi.”—Tusimpi 16:32.\nKolibikkila mbaakani. Muciindi cakwaamba kuti, “Mbondibede oobu,” kosolekesya kucinca mbobede muciindi cigaminide, ambweni mumyezi iili cisambomwe. Muciindi eeci, kolemba kucinca nkoocita. Lyoonse wanyema, kolemba (1) cacitika, (2) mbowacita, alimwi (3) ambooyelede kucita kabotu zintu alimwi akaambo ncooyelede kucitila boobo. Mpoonya weelede kusola kuyoocita mbubwenya waakunyema alimwi. Muzeezo: Kozyiba kuzwidilila nkoocita! Kolemba bubotu mboojana akaambo kakulilesya.—Njiisyo yamu Bbaibbele: Bakolose 3:8.\nKojata moyo. Ikuti muntu wakunyemya, utaambi cintu casaanguna kuboola mumizeezo yako. Muciindi caboobo, kolijata. Kuti kacikonzyeka, koswa ciya. Erik uujisi myaka iili 15 wakaamba kuti: “Ciindi nondiswa ciya, cindipa ciindi cakuyeeya kanditanacita cintu naa kwaamba cintu cimwi cikonzya kundipa kuusa kumamanino.”—Njiisyo yamu Bbaibbele: Tusimpi 21:23.\nKolanga-langa mbazu zinji. Ziindi zimwi inga wanyema akaambo kakubona mbazu yomwe mukaambo—mbazu iijatikizya nduwe. Kosola kulanga-langa mbobakonzya kulimvwa bamwi. Jessica mukaintu mwana-mwana wakaamba kuti: “Noliba leelyo bantu nobali bakali, kanji-kanji inga kuli kaambo kakonzya kundigwasya kubamvwisya.”—Njiisyo yamu Bbaibbele: Tusimpi 19:11.\nIkuti kacikonzyeka, kozwa abusena aawo. Bbaibbele lyaamba kuti: “Kubwesyanya kakutanatalika, kozwa buyo aawo.” (Tusimpi 17:14) Mbubwenya mbolutondezya lugwalo oolu, zimwi ziindi cilayandika kuzwa abusena aawo. Mpoonya muciindi cakuzumanana kuyeeya cacitika akupa kuti kunyema kwiindile, kocita zintu zimwi. Danielle mukaintu mwana-mwana wakaamba kuti: “Ndajana kuti kunyanyaasya mubili kulandigwasya kukkazika moyo akulijata kuti nditanyemi.”\nKoiya kutabikkilila. Bbaibbele lyaamba kuti: “Amukopane, pele mutabisyi pe. Amulyaambauzye mumyoyo yanu, . . . akuumuna.” (Intembauzyo 4:4) Amubone kuti kukopana takulubide pe. Mubuzyo ngwakuti, ino ncinzi citiitobele? Richard mwaalumi mwana-mwana wakaamba kuti: “Ikuti wazumizya bamwi kukunyemya, cipa kuti babe anguzu. Inga cainda kugwasya kutababikkilila.” Kuti wacita boobo, unooyendelezya bukali bwako kutali kulekela bukali kukweendelezya.\n“Mweelede kuzigusya zyoonse eezyi kulindinywe: bukali, kunyema, bubi, majwi aakusampaula.”—Bakolose 3:8.\n“Ooyo uubamba mulomo wakwe akujata mulaka wakwe ulitantamuna kumapenzi.”—Tusimpi 21:23.\n“Bupampu bwamuntu bulamulesya kufwambaana kunyema.”—Tusimpi 19:11.\n“Kamulya zyakulya zijisi busani alimwi akunywa maanzi manji. Ndakabona kuti kuli kweendelana kuliko akati kambondicita zintu alimwi azyakulya nzyondisala kulya.”\n“Kwiiya kulijata kuti utanyemi ncibeela cakukomena akusiya bwana. Bana balayanda kukazyanya, pele bapati balizyi mbokubandikwa muluumuno.”\nMabala Amusale naa muyanda kukkopa zyakamwaigwa SINSIMUKA! January 2015 | Ino Buumi Bwakatalika Buti?


Jona 4 | Bbaibbele lili a Intaneti | Bbaibbele lya Busanduluzi Bwanyika Mpya\nJona wanyema eelyo uyanda buyo kufwa (1-3)\nJehova wayiisya Jona luse (4-11)\n“Sena cili kabotu kunyema boobo mboonyema?” (4)\nCiiyo kuzwa kucisyango cili mbuli ceeco cizyala myuungu (6-10)\n4 Pele Jona wakabijilwa kapati, alimwi wakanyema kapati akaambo kamakani aaya. 2 Aboobo wakapaila kuli Jehova kuti: “Akaka, O Jehova, sena eeci tacisyi ncondakali kulibilika ciindi nondakali mucisi cangu? Nkakaambo kaako ndakasola kutijila ku Tarisi+ ciindi cakusaanguna; nkaambo ndakalizyi kuti yebo nduwe Leza silweetelelo* alimwi siluse, uumuka kukalala alimwi siluyando lupati ilutamani,+ uucinca mizeezo kuti utaleti mapenzi. 3 Aboobo lino, O Jehova, kondinyanga buyo buumi, nkaambo cilainda kubota kuti ndafwa buyo kwiinda kuti kandipona.”+ 4 Mpoonya Jehova wakamubuzya kuti: “Sena cili kabotu kunyema boobo mboonyema?” 5 Kumane Jona wakazwa mumunzi akuyookkala kujwe lyamunzi. Ooko wakayaka kavwuka akukkala mucimvwule cankako kutegwa abone citiicitikile munzi.+ 6 Mpoonya Jehova Leza wakapa kuti cisyango cili mbuli ceeco cizyala myuungu* cimene akukomena atala lya Jona, kutegwa cimubede cimvwule atala aamutwe wakwe, akuti cimuvwune kupenzi lyakwe. Aboobo Jona wakakondwa kapati akaambo kacisyango eeco. 7 Pele kubucedo ibuzuba bwakatobela Leza mwini-mwini wakatuma syaanyungwa, ooyo wakaluma cisyango eeco, kumane cakayuma. 8 Lino zuba nolyakatalika kubala, Leza wakatuma muwo wakujwe uupya kapati, alyalo zuba lyakamubala amutwe Jona cakuti wakanetuka. Wakali kwiile kulomba kuti afwe buyo, alimwi cakwiinduluka-induluka wakali kwaamba kuti, “Cilainda kubota kuti ndafwa buyo kwiinda kuti kandipona.”+ 9 Mpoonya Leza wakabuzya Jona kuti: “Sena cili kabotu kunyema boobo mboonyema akaambo kacisyango eeci?”+ Eelyo walo wakati: “Ndileelede kunyema, alimwi ndilinyemede kapati cakuti ncondiyanda buyo nkufwa.” 10 Pele Jehova wakati: “Yebo wausa akaambo kacisyango eeci, ncootakabelekela nokuba kukomezya; cakakomena mubusiku bomwe akufwa mubusiku bomwe. 11 Sena mebo tandeelede kuufwida lubomba munzi mupati wa Nineve,+ oomo imuli bantu bainda ku 120,000 ibatacizyi nokuba kwiindanya cibi acibotu, antoomwe abanyama babo banji?”+\n^ Naa ambweni, “ibbonobono.”


Sawulu—Mwaami WamaIsrayeli Wakusaanguna | Zyiiyo Zyabana Zizwa muBbayibbele\nJehova wakasala babetesi bakali kuzulwida maIsrayeli pesi bakazooyanda kuba amwaami. Bakabuzya Samuyele kuti: ‘Zisi zyoonse zili kumbali lyesu zilaabaami. Andiswe tuyanda kuba amwaami.’ Samuyele wakabona kuti zintu nzibakaamba tazili kabotu, nkinkaako wakakomba kuli Jehova. Mpawo Jehova wakabuzya Samuyele kuti: ‘Teensi nduwe ngubakaka, pesi bakaka ndime kuti ndibe mwaami wabo. Babuzye kuti balakonzya kuba amwaami, pesi mwaami ooyo uyooyanda zintu zyiingi kulimbabo.’ Pesi bantu bakaamba kuti: ‘Tazitukataazyi pe eezyo. Tuyanda Mwaami luzutu!’\nJehova wakabuzya Samiyele kuti muntu utegwa Sawulu wakali kuyooba mwaami wakusaanguna. Sawulu naakaya kuRama kuyooswaya Samiyele, Samiyele wakananika Sawulu kuti abe mwaami kwiinda mukumutila mafuta amutwe.\nKuzwa waawo, Samiyele wakabungania maIsrayeli kuchitila kuti abatondeezye mwaami mupya. Pesi Sawulu teebakamubona pe. Ulizi na kuti nkamboonzi? Nkaambo wakayubide muzibbudu. Pesi nibakamubona Sawulu, bakamweeta akumwiimikizya akati kabantu. Sawulu wakali mulamfu kwiinda bantu boonse alimwi wakali mubotu loko. Mpawo Samiyele wakati: ‘Amubone muntu Jehova ngwasala.’ Mpawo bantu bakoompolola kabati: ‘Mwaami apone!’\nKumatalikilo, Mwaami Sawulu wakali kuswiilila Samiyele alimwi wakali kulibombya kuli Jehova. Pesi wakazoochincha. Muchikozyano, mwaami taakali kuzumizigwa pe kutuula zituuzyo. Muli chimwi chiindi, Samiyele wakabuzya Sawulu kuti amulinde, pesi Samiyele wakanoonoka kusika. Mpawo Sawulu wakasala kuumpa zituuzyo. Samiyele wakachita biyeni? Samiyele wakabuzya Sawulu kuti: ‘Weelede kuswiilila Jehova.’ Sawulu wakayiya na kukubisya kwakwe?\nChimwi chiindi, Sawulu naakaya kukulwana maAmalekki, Samiyele wakabuzya Sawulu kuti akabajaye boonse. Pesi Sawulu wakayeeya kutajaya Mwaami Agagi. Jehova wakabuzya Samiyele kuti: ‘Sawulu wandisampawula nkaambo waleka kundiswiilila.’ Samiyele wakawusa loko alimwi wakabuzya Sawulu kuti: ‘Jehova uyoosala umwi muntu kuti abe mwaami nkaambo waleka kumuswiilila.’ Samiyele naakeenda, Sawulu wakajata chigogo chaSamiyele, mpawo chigogo chaSamiyele chakadeluka. Mpawo Samiyele wakabuzya Sawulu kuti: ‘Jehova wakunyanzya bwaami.’ Jehova wakasala umwi muntu uswiilila kuti abe mwaami.\n‘Kuswiilila nkubotu kwiinda chipayizyo.’—1 Samuele 15:22\nMibuzyo: MaIsrayeli bakakumbilaanzi? Nkamboonzi Jehova naakakaka mwaami Sawulu?


Nzukonzya Kuchita Kuti Kubala Bbayibbele Kukugwasye Akuti Kukunoneezye\nNgaziyakulinda—Yakwiiya | July 2018\nBALA MU Afrikaans Albanian Altai Alur Amharic Amis Arabic Armenian Aymara Azerbaijani Azerbaijani (Cyrillic) Bashkir Bassa (Cameroon) Belize Kriol Bengali Bicol Boulou Bulgarian Cakchiquel Catalan Cebuano Chichewa Chinese (Traditional) Chinese Cantonese (Simplified) Chinese Cantonese (Traditional) Chinese Mandarin (Simplified) Chitonga Chitonga (Malawi) Chitonga (Zimbabwe) Chitumbuka Chiyao Chol Chuvash Cibemba Cinyanja Croatian Czech Dakota Dangme Danish Digor Douala Dutch Edo Efik English Esan Estonian Ewe Fijian Finnish Fon French Ga Garifuna Georgian German Greek Guarani Gujarati Gun Haitian Creole Hausa Hebrew Herero Hiligaynon Hindi Hiri Motu Hungarian Ibanag Icelandic Igbo Iloko Indonesian Isoko Italian Japanese Jula Kabiye Kabuverdianu Kannada Kekchi Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korean Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lingala Lithuanian Low German Luganda Lunda Luo Luvale Macedonian Malagasy Malay Malayalam Mam Mambwe-Lungu Marathi Marshallese Maya Mazatec (Huautla) Mbunda Mingrelian Mixe Mixtec (Guerrero) Mongolian Moore Motu Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngabere Norwegian Nzema Okpe Oromo Ossetian Otetela Pangasinan Papiamento (Curaçao) Persian Pidgin (West Africa) Polish Ponapean Poqomchi' Portuguese (Portugal) Punjabi Quechua (Ancash) Quechua (Bolivia) Romanian Russian Samoan Sango Sepedi Sepulan Serbian Serbian (Roman) Sesotho (Lesotho) Sesotho (South Africa) Setswana Shona Sidama Silozi Sinhala Slovak Slovenian Solomon Islands Pidgin South African Sign Language Spanish Sranantongo Swahili Swahili (Congo) Swati Swedish Tagalog Tajiki Tamil Tarascan Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tsonga Turkish Turkmen Tuvaluan Twi Tzeltal Tzotzil Ukrainian Urhobo Uzbek Uzbek (Roman) Venda Vietnamese Waray-Waray Wolaita Xhosa Yoruba Zande Zapotec (Isthmus) Zulu\nKujana Wachita Biyeni Kuti Kubala Bbayibbele Kukugwasye Akuti Kukunoneezye?\nJOSHUWA wakapedwe mulimu muyumu. Wakeelede kuzulwida maIsrayeli kuti bakasike kuNyika Yachisyomezyo pesi wakali kuyooswaana buyumu-yumu. Jehova wakasimya Joshuwa akumusungwaazya kati: ‘Koyuma akuba sichamba. Akubikkila maanu kutobela Mulawu. Weelede kuubala sikati amansiku, kuti ubikkile maanu kutobela makani oonse aalembedwe mulinguwo.’—Jos. 1:7, 8, NW.\n‘Muziindi eezi zikataazya,’ tuswaana buyumu-yumu busiyene-siyene. (2 Tim. 3:1) Kuti tuzwidilile mbuuli Joshuwa, andiswe tweelede kutobelezya malayilile Jehova ngaakamupa. Kubala Bbayibbele chiindi choonse akubelesya nzitubala kuyootugwasya kuti tuzunde masunko ngituswaana.\nNikuba boobo, kulakonzeka kuti kulatukachila kubala Bbayibbele kuti tumvwisisisye. Pesi kubala Bbayibbele kulayandikana. Langa bbokesi liti “ Yezya Nzila Eezi,” kuti ujane twaambo tupa kuti kubala Bbayibbele kukugwasye akuti kukunoneezye.\nSintembawuzyo wakayimba kuti: “Undeenzye mumugwagwa wamalailile aako, nkaambo ngonguwo uundibotezya.” (Int. 119:35) Kubala Jwi lyaLeza kulakonzya kukunoneezya. Ulakonzya kujana twaambo tuyandikana kuti wayanduulisisya.\nNikuba kuti tawupedwe mulimu wakuzulwida chisi mbuuli Joshuwa pesi kuli buyumu-yumu mbuswaana. Mbuuli Joshuwa, kubala Bbayibbele akutobelezya makani aalembedwe kuyookugwasya. Kuchita oobo kupa kuti uzwidilile akuti usale chabusongo.\nYEZYA NZILA EEZI\nKomba kutanabala. Bbayibbele lili amizeezo yaLeza singuzuzyoonse njaakalemba kuti ikugwasye. Chiindi nulikubala Bbayibbele, kumbila Leza kuti akugwasye kumvwisisisya nzulikubala, utazilubi akuti uzibelesye mubuumi.—Ezr. 7:10.\nLibuzye mibuzyo chiindi nulikubala Bbayibbele naakuti mabbuku aapandulula Bbayibbele. Libuzye kuti: ‘Makani aaya andiyiisyaanzi atala aJehova? Ayendelana biyeni amutwe wamakani?Kujana ndaabelesya biyeni kuti ndigwasye bamwi?’\nYeeyesesya atala nzulikubala. Yimikila kubala, uyeeyesesye mpawo ulibuzye kuti: ‘Makani aaya apa kuti ndilimvwe biyeni? Nkamboonzi naapa kuti ndilimvwe oobu? Ayendelana biyeni azintu zyakandichitikila chiindi, lino aziyoondichitikila kunembo? Kujana ndaabelesya biyeni malayilile aaya alulayo oolu mubuumi bwangu?’ (Job. 23:5; Int. 49:3) Bona kuti ulakonzya na kupandulula kuti nkamboonzi Jehova nasungwaazya bantu kuti batantamuke imwi michito naakuti kubona mpindu nzyakonzya kujana muntu kuti waleka kuswiilila malayilile aLeza.—Dt. 32:28, 29.\nZibone kazilikuchitika zintu nzulikubala muBbayibbele. Muchikozyano, ulakonzya na kubabona mumizeezo bakulana baJosefa kabalikumuuzya kumaIsmayeli? (Matl. 37:18-28) Niinzi nzulikubona, kumvwa akununkizya? Libikke muchiimo chabantu balikwaambwa. Balikuyeeyaanzi alubo balikulimvwa biyeni? Kuchita oobo kuyoopa kuti kubala Bbayibbele kukunoneezye akuti kukugwasye.\nBelesya zibelesyo zyakapupululwa ambunga zikugwasya kuti uyanduulisisye. Belesya mabbuku azimwi zijanika aIntaneti zili mumulaka ngumvwisisisya. Utabi abweeme kukumbila bamwi kuti bakunaanizye mbuzibelesegwa. Muchikozyano, Watch Tower Publications Index aResearch Guide for Jehovah’s Witnesses zilakugwasya kuti ujane bupanduluzi bwatwaambo tusiyene-siyene abwamavesi amwi amuBbayibbele. Belesya makani aakuyungizya aali muBbayibbele lyaNew World Translation of the Holy Scriptures lili mumulaka ngumvwisisisya. Makani aaya apandulula zya-geography (masena amamepu), mbuzyakachitika zintu, bulemu azipimyo kuswaanizya azimwi.\nYeeya twaambo tupati ntwaajana mumakani ngwaalikubala. Buzya bamwi nzwaabala. Ntuutuli twaambo ntukonzya kubelesya mumulimu wakukambawuka? Kuchita oobo kupa kuti utazilubi nzwaabala akuti uzibelesye kugwasya bamwi.\nTHEY OFFERED THEMSELVES WILLINGLY Bakalipeda Amoyo Woonse Kuyoobelekela—kuMyanmar\nMeso Aako Alangide Kuli?\n‘Ngwani Uuli Kubbazu lyaJehova?’\nAtube Aluzyalo ‘Kubantu Boonse’\nText Sala naa uyanda kukkopa zyakamwayigwa zilekkodedwe NGAZIYAKULINDA—YAKWIIYA July 2018\nNGAZIYAKULINDA—YAKWIIYA July 2018


Jesu Wayiisya Nikodemo Ncocaamba ‘Kuzyalwa Alimwi’ | Buumi bwa Jesu\nJesu Wayiisya Nikodemo Imasiku\nJESU WABANDIKA A NIKODEMO\nNCOCAAMBA “KUZYALWA ALIMWI”\nKacili ku Jerusalemu ku Pobwe Lyakwiindilila lyamu 30 C.E., Jesu wacita zitondezyo zigambya naa maleele. Akaambo kaceeci, bantu banji bamusyoma. Nikodemo, umwi waba Farisi alimwi wamu Nkuta Mpati Yaba Juda wabotelwa. Kayandide kwiiya zinji, waunka kuli Jesu masiku, ambweni akaambo kakuyoowa kusampuka ikuti bamubona basololi bambi baba Juda.\nNikodemo waamba kuti: “Rabbi, tulizyi kuti uli mwiiyi wakazwa kuli Leza, nkaambo kunyina uunga wacita zitondezyo eezyi nzyocita ccita kuti Leza kali anguwe.” Mukwiingula, Jesu waambila Nikodemo kuti, ikutegwa muntu akonzye kunjila mu Bwami bwa Leza, weelede ‘kuzyalwa alimwi.’—Johane 3:2, 3.\nPele ino muntu inga wazyalwa buti alimwi? Nikodemo wabuzya kuti: “Sena inga ulakonzya kunjila mwida lyabanyina lwabili akuzyalwa alimwi?”—Johane 3:4.\nPeepe, taasyi ncocaamba kuzyalwa alimwi. Jesu wapandulula kuti: “Ccita kuti muntu wazyalwa mumaanzi amumuuya, takonzyi kunjila mu Bwami bwa Leza.” (Johane 3:5) Ciindi Jesu naakabbapatizyigwa, alimwi muuya uusalala nowakamuselukila, wakazyalwa “mumaanzi amumuuya.” Aciindi eeco kwakamvwika amajwi aakwaambilizya kuzwa kujulu aakuti: “Ooyu Mwanaangu ngweyandisya, ngwekkomanina.” (Matayo 3:16, 17) Munzila eeyi, Leza wakaambilizya kuti Jesu wakaba mwanaakwe munzila yakumuuya kajisi bulangizi bwakunjila mu Bwami bwakujulu. Mpoonya ciindi ca Pentekoste yamu 33 C.E., muuya uusalala uyootilwa aabantu bamwi babbapatizyidwe, eelyo abalo bayoozyalwa alimwi kabali bana ba Leza munzila yakumuuya.—Milimo 2:1-4.\nCamukatazya Nikodemo kumvwisya makani Jesu ngamuyiisya kujatikizya Bwami. Aboobo Jesu wamwaambila makani aambi kujatikizya mulimo waalubazu ngwajisi nali anyika kali Mwana wa Leza. Jesu waamba kuti: “Mbubonya Musa mbwaakasumpula nzoka munkanda, awalo Mwanaamuntu weelede kusumpulwa, kutegwa muntu uuli woonse uumusyoma abe abuumi butamani.”—Johane 3:14, 15.\nKaindi, bana Israyeli ibakalumwa nzoka zikali bakeelede kulanga kunzoka yamukuba kutegwa bapone. (Myeelwe 21:9) Mbubonya buyo, bantu boonse beelede kusyoma Mwana wa Leza kutegwa bafwutulwe kulufwu akujana buumi butamani. Kakankaizya luyando Jehova ndwaakatondezya mumakani aaya, Jesu waambila Nikodemo kuti: “Leza wakaiyanda kapati nyika cakuti wakapa Mwanaakwe simuzyalwaalikke, kutegwa muntu uuli woonse uumusyoma atanyonyoonwi, pele abe abuumi butamani.” (Johane 3:16) Aboobo lino nikwainda myezi iili cisambomwe kuzwa ciindi naakatalika mulimo wakwe, Jesu kali mu Jerusalemu wacisalazya kuti walo nenzila bantu mobakonzya kujana lufwutuko.\nJesu waambila Nikodemo kuti: “Leza tanaakatuma Mwanaakwe munyika kuti abeteke nyika.” Eeci caamba kuti tanaakatuminwa kuzyikwiibeteka munzila yakwiipa mulandu wakuti bantu boonse banyonyoonwe. Muciindi caboobo, mbubonya mbwaamba Jesu, wakatuminwa “kuti nyika ifwutulwe kwiinda mulinguwe.”—Johane 3:17.\nNikodemo waboola kuli Jesu kayubaila mumudima. Aboobo cilanonezya kubona kuti Jesu wamanizya mubandi wakwe anguwe kwiinda mukwaamba kuti: “Lino mpaawa mpoluyeeme lubeta: kuti mumuni [nkokuti Jesu kwiinda mubuumi bwakwe alimwi anjiisyo zyakwe] wasika munyika, pele bantu bayanda mudima muciindi camumuni, nkaambo milimo yabo mibi. Nkaambo kufwumbwa ooyo uucita zintu zibi uluusulide mumuni alimwi tabooli kumumuni, kutegwa atasinswi kumilimo yakwe mibi. Pele kufwumbwa ooyo uucita ziluleme uboola kumumuni kutegwa milimo yakwe iyubununwe kuti yakali kucitwa kweelana akuyanda kwa Leza.”—Johane 3:19-21.\nLino cacaalila Nikodemo, imu Farisi alimwi mwiiyi wa Israyeli, kuzinzibala kuyeeya makani ngaazwa mukumvwa kujatikizya mulimo ngwajisi Jesu mumakanze aa Leza.\nNcinzi camunyamuna Nikodemo kuti aunke kuli Jesu, alimwi nkaambo nzi ncaaunkila masiku?\nIno “kuzyalwa alimwi” caamba nzi?\nIno caamba nzi kuti Jesu tanaakaboolela “kuti abeteke nyika”?\nEeco Leza Ncaakamucitila\nNjiisyo ya Leza yakulunga “buumi kubuumi” ilagwasya mukupandulula kaambo Leza ‘ncaakapeda Mwanaakwe simuzyalwaalikke.’


Bupaizi bwa Tunsiyansiya: Kuvwuntauzya Musela wa Bukatolika Bwaku Loma Print\nBupaizi bwa Tunsiyansiya: Kuvwuntauzya Musela wa Bukatolika Bwaku Loma\nBubambe aBeende bwa Bupaizi bwa Tunsiyansiya, kwiinda mukuvwuntauzya musela wa Bukatolika bwaku Loma\nKutegwa tumvwisyisye muzeezo amatalikilo aabupaizi boonse, tweelede kutaanguna kumvwisyisya kasimpe komwe aaka... boonse bupaizi bwa ziyanza yabantu, bwakabambilwa atalaa tunsiyansiya twabantu. Loonse lusyomo azilengwa nzyobacita mubupaizi, zyakabambwa kuzwa muziyanza zyabantu, tunsiyansiya wa mikowa yaandeene, lusyomo lwa malende, azimwi zyakali kusyomwa abasikale abamatata bacikombelo kwa misela minjaanji yakainda, aabo mbotuzyi kwiinda mukubala mabbuku aalembedwe kuti bakali Muleli waku Loma Constantine abapaizi aba kkadinalo ba Cikombelo ca Katolika caku Loma. Ooyu ulikke ngomusemo mpoweelede kutalikila mbotuteelela bupaizi bwa mazubaano amaseseke aaziyanza alusyomo lwa cikombelo.\nKwiinda muzilengaano nzyaakabona, Muleli Constantine wakasandukila kukusyoma Leza wa BanaKristu mpoonya mukuya kwaciindi wakazumizya bupaizi bwa Banakristu: aawa mpampawo ncobeni mumisela yabantu Cikombelo caku Loma ca Katolika (Nyika yoonse) mpucaatalikila kubamba ziyanza zyaco zyabupaizi. Kusikila aciindi aawo, cikombelo cakalilesyedwe mangwemba aaco kwiinda mukupenzyegwa, aboobo kwakali buyo zintu zisyoonto nzicakali kukonzya kucita kusikila nikwaabikkwa mulawo uucizumizya. Mumisela mitaanzi yoonse, Cikombelo ca Katolika caku Loma abapaizi baco, bakkadinalo, babbishopo, abapoopo, cakatalika kulibungabunga mumiswaangano eeyo yakabamba nkamu ya lupatipati amulwi wazintu nzyobasyoma mucikombelo Nokuba boobo, Banakristu abaabo batali Banakristu mbweenya buyo kusanganya antoomwe aBakaolika baku Loma lwabo, tabamvwisyide bwini bubambe bwa cikombelo cabo. Ndileelyo buyo kusikila notwamvwisisya bubambe bwa cikombelo eeci notunga twalibonena kuti milimo yamaanza aamuntu mbocibede bwini.\nEeci cibalo cakavwunauzya masimpe aali kunzaa lweeno azimwi zinjaanjiz ayaaksanganyigwa mulusyomo lwesu mumisela mitaanzi kuzwa nikwakaanzwa musyobo wabupaizi ooyu. Taanguna uteelele makani aaya kuti ... Mufutuli wesu taakaboola muzyika akuzyoobamba nzila yabupaizi yamaseseke nokuba bupaizi buli buti pe. Mulimo Wakwe wakali wakuletela bantu makani ngobeelede kumvwisyisya aaluyando lwa Taata ku bantu, alimwi amakanze ookwa Taata Yahuwah mumazuba aacizya kumbele mwayoozumanana kubamba cilongwe akataa mukowa wabantu a mulengi wabo mupati.\nMubula coolwe, kunyina ciindi cilamfu, nokuba busena bupati bwakuyungizya mucibalo eeci pe. Nokuba boobo, toonse twaambo tulaa makani mapati tulibandaukidwe. Watambwa alimwi twakukulwaizya kuti uyungizye kuvwuntauzya lwako omwini. Aaya makani aali mucibalo eeci ayelede buyo kubelesyegwa kukusolweda mubuvwuntauzyi akuteelela kwako. Mupailo wesu ngwakuti aabo banjombede muuciyanza calusyomo cabupaizi,kapati Bakatolika baku Loma, balibonene masimpe mutwaambo tumwi ntotubandika mucibalo eeci. Akuti aabo bateelela cilembedwe mucibalo eeci batonkomane mubuvwuntauzi bwabo kuvwukkula tusimpe. Taata Yahuwah singuzuzyoonse muzina anguzu zya mwana, Yahushua Messiah, amusolwede inywe ku kasimpe aaka.\nMusinzo wesu wakuyandaula kasimpe utalikila mumwaka wa 306 kusikila mu 337 A.D. Eelyo Muleli waku Loma Constantine naakatalika kuyaka bulelo bwa Loma akuzumizya mumulawo kupaila akucita ziyanza zya Bunakristu kuti mbobupaizi bwamasimpe buzumizyidwe mubulelo bwakwe. Pele kakutaninga ba ooku kuzumizya, Bunakristu bwakali kulanganyigwa buyo mbuli cilengwa cakucita bulozi, alimwi bwakali kukasyigwa kapati mubulelo boonse, aciindi eeco bwaazyibidwe kuti Ncikombelo ca Baapositolo. Nokuba boobo, ziyanza zyakukomba mituni zyakali maunda alimwi zyakali zumizyidwe. Kuyungizya waawo, nokuba kuti Constantine wakazumizya Bunakristu, Constantine lwakwe mwini wakali kupailila zuba alimwi wakasanganya lusyomo azilengwa zya kukomba mituniinteantoomwe a Bunakristu bwakali kusalala. Mukubweza ntaamu eezyo Constantine wakacita mulimo umwi mupati mumapolitikisi aakuyaka akukamantanya munzi wa Loma woonse, alimwi abulelo boonse, mpoonya kwiinda mukucita boobo bakamuyandisya bazike ba Loma. Nokuba kuti Constantine wakagaminide kuyumya bulelo kwiinda mukuswaanganya ziyanza alusyomo lwa zyabulozi, eezyo zyakali kwiitwa “Mbunakristu”, Cikombelo caku Loma ciitwa kuti Cikombelo caku Loma ca Nyika Yoonse cakakomena akuyungizya kubaa nguzu.\nCifwanikiso cokwa Raphael ca Kubbizyigwa kwa Constantine.\nBikkila maanu aawa... zyoonse ziyanza alusyomo lubeelsyegwa mu Cikombelo ca Katolika caku Loma, zyakabambwa aamuntu. Zyakazumizyigwa mumiswaangano yabapaizi kuti zibaa mulimo wakusanganya tunsiyansiya alusyomo lwaanyika mubupaiz. Kunyina pe Yahushua, mu mangwalo, baapositolo Bakwe doctrines were implemented for the sole purpose of making mortal men app nokuba basiciiya Bakwe nibakaambide ziyanza zyakabambwa aamuntu eezyo pe. Zyakabambilwa buyo kutegwa muntu alibone aanga takonzyi kufwa alimwi ulaa moza mumeso aabuleya, nokuba kusikila mazubaano, basicisi balupatipati, baleli bazisi abami baanyika bafugamina Poopo kubee , ngu leza uutafwi nkaambo utaminina kuti “Nguuli Mucibaka ca Kristu”.\nMumisela yakataanguna yoonse ya Cikombelo ca Katolika caku Loma, kwakakkalwa miswaangano minjaanji.Miswangano oomo bakkadinalo abapaizi bazyila muzyooko zyaandeene munyika nibakali kubungana kuti babandike zisangene mu musa. Muswaangano waku Nicaea mutaanzi awabili (325 a 787 kiitobelana), waku Constantinople mutaanzi, wabili, waatu awane (381, 553, 680 awa 869 kiitobelana), waku Ephesus (431), waku Calcedon (451), waku Lateran mutaanzi, wabili, watatu, awane (1123, 1179, 1193 a 1215 kiitobelana),waku Lyons mutaanzi awabili (1245 a 1274 kiitobelana), waku Vienna (1311) ayimwi., ziyanza zinjaanji zyakasanganyigwa mumusa wacikombelo kuti zyeelede kucitwa lyoonse mucikombelo. Izintu mbuli kusumpula mulazyo waku Nicaea, kusendekezya ciimo cabulemu cokwa Kristu, kuganta buzuba bwa Nsondo ya Isita, kupandulula bulemu bwa Muya Uusalala, kwaanza lusyomo lwa baleza botatwe, kwaambilizya Maliya kuti Mbaanyina Leza, kusendekezya ciimo cabuntu acabulemu cokwa Kristu, kwaanza mipailo yakupailila basaante bafwide, kubelesya zibumbwa azimwi zinjaanji mucikombelo (mpanda, zibumbwa amikonzyanyo yakafwalwa), kusendekezya kuti (cinkwa awaini ngomubili ncobeni abulowa bwa Kristu), kusendekezya kusyoma Mulilo Uutamani a Busena Bwacisubulo ca Bafwide, kusendekezya kuti bantu balalekelelwa zinyonyoono kuti babbadela mupaizi mali (kutali kuti beempwa zinyonyoono), kubelesya Rosary, kubbizya bana bavwanda, kubbizyigwa mucibaka ca bafwide, kusungilizya ciyanza ca Kunununa (kubbadela mali kucikombelo kutegwa bafwide banununwe kuzwa Kucisubulo ca bafwide), kubelesya mulaka waci Latini mu Musa, kubamba Eucharisti, kubelesya milangu atununkilizyo mu cikombelo, zyakusama azikobela zya bapaizi, nkatekisima, mulalilo mutaanzi azimwi ziyanza zinjaanji zicitwa akusungilizyigwa abapaizi ba Cikombelo ca Katolika caku Loma, kapati eezyo zibelesyegwa mukukonga akudyaaminina buleya. Nokuba kuti zikombelo zyakazanduka cikombelo eeci (eezyo zyakabambwa mukubambulula lusyomo), taziciti ziyanza eezyo zicitwa muli Nyina wazikombelo, pele bubambe bwazyo alusyomo lwazyo lulikonzyene munzila iibambidwe Nyina wazikombelo. Takuli kutamikizya buyo bbuku lya Ciyubunuzyo nolyaambilizya kuti “NYINA” wa basibwaamu.\nBa Episcopalo, ba Presbyteriani, ba Methodisti, ba Lutherani, ba Baputisti, ba Church of God, ba Assembly of God, ba Cikombelo ca Kristu, ba Cikombelo ca Pentekkosti, ba Cikombelo ca Holiness, ba SDA, ba Cikombelo caba Mormoni, aba Kamboni ba Jehovah azimwi zikombelo zyakaanwa aamuntu, batobela milazyo abubame bwa banyina bazikombelo. Eeci cilikke nkasimpe kayumu nta kayumya mate mukanwa, pele nkasimpe kalemu alimwi kawusisya nokuba boobo.\nMulongo wa ba Poopo...\nBakatolika ba Loma bazuunyene kusyoma kuti Mwaapositolo Petulo wakali Poopo mutaanzi wacikombelo nokuba kuti kunyina malembe aamisela nokuba bumboni butondezya kuti Petulo lwakwe kuli naakalyatide tende mumunzi wa Loma.Petulo wakali muntu waambilizya milumbe, kakuli Jemusi lyoonse wakali kulanganyigwa kuti ngu silutwe mwaapositolo. Ooku nkusendekezya buyo akataa kumwi mu Cikombelo ca Katolika caku Loma mukukwkalisya kuswaanganya antoomwe twaambo tuteendelani. Iibunga lya ziyanza zicitigwa mu cikombelo lilanganyigwa aanga ncecintu cipa kuti cikombelo cisetekane. Pele aayo mazuba nizyakaanzwa eezyo zintu taazyibidwe antangalala, ambweni munsaa myaka 32 kusikila munsaa 65 A.D. Musololi mutaanzi, “Poopo”, wacikombelo caku Loma wakali Muleli Constantine, ooyo wakalela bulelo bwa Loma kuzwa mu 306 kusikila mu 337 A.D.\nMutwe wacuuno wakuti “Poopo”, awalo ncobeni, ndibbala lyaci Latini lyakuti “papa” naakuti taata. Yahushua wakaamba caantangalala muli Mateyo 23:9 kuti muntu teelede kwiita naba muntu omwe kuti taata. Kubelesya bbala eelyo, kweendelanya bwaamba mangwalo, mulandu wa kusampaula. Nokuba boobo, Bakatolika baku Loma kunyina cilubide nokuba ntenda njobabwene muli ceeci, nkaambo Poopo (bbishopo waku Loma) uyeeyelwa kuti Nguuli Mucibaka nokuba kuti nguuyiminina Kristu Lwakwe anyika, kali mumubili wanyma yamuntu uukonzya kufwa. Mutwe wacuuno wakuti “Poopo” nokuba boobo upedwe silutwe bbishopo waku Loma. Bikkila maanu kuti bubambe bwa Cikombelo caku Loma ca Katolika (Poopo, bapaizi, babbiishopo, bakkadinalo, bazibe, bakalaliki, abamwi.) ncintu cakabambwa aamuntu mukati kacikombelo eeco citaambidwe mu Mangwalo. Kubelesya bbala lyakuti poopo tiikwakapedwe kusikila mubulelo bwa Constantine. Mulongo mulamfu wa “lbasilutwe babbishopo” wakatalikila aali St. Linus, ooyo wakasalwa mu 67 akulela kusikila mu 76, mpoonya wakatobelwa a St. Anacletus mu 76 kusikila mu 88 awalo wakatobelwa a St. Clement I mu 88 kusikila mu 97. Mulongo mulamfu wabasololi, naa basilutwe, baBbishopo utaaluka kuzwa mu 67 A.D. Kuyoosikila kubulelo bwa Constantine, eelyo basilutwe baBbishopo nibaapegwa mutwe wacuuno wakuti “Poopo” akuzumanana kusikila buzuba buno bwa Francis, ooyo wakasalwa a Bbunga lyaba Kkadinalo mu Miyoba 13th, 2013 (3/3/3)x2=666.\nBunji bwa ba Poopo bakutaanguna anakali kulela buyo myezi yongaye nokuba mazuba ongaye nkaambo bakali kujaigwa mukaziziizi abakkadinalo mbocibeleka limwi aabo bakali kwiindilana kukkala cuuno ca Poopo lwabo. Eeyo yakali nkondo yalunya abulwani mubupaizi mbweenya mbuli nkondo zya mapolitikisi kulwanina cuuno cabulelo buyaa kukomena. Mpoonya muleli ooyu kumamanino wakaanza milawo acooko canyina cakwe, mumwezi wa Mulumi 11th, 1929 eelyo Benito Mussolini a Poopo Pius XI nibakasaina cizuminano ku Ganda lyabuleli lya Laterani Cikombelo ca Katolika caku Loma mucaajosyelwa nyika ya Poopo njicakasweekelwa. Eeci cizuminano cakapa Cikombelo caku Loma nyika yamayeeka aali 108.7 akataa munzi wa Loma, mpoonya akuba cisi caangulukide ca Vatican. Mubwini, Poopo ngo muleli, ngomweendelezi, alimwi alikke ngusungilizya kufumbwa ceelede kcuitwa mucisi cakwe cili mukati kacisi ca Italy.\nBukwabilizi mu Makwebo...\nBwakabambwa mu 1942, cisi ca Vatican cakacita mulimo wamapolitikisi amakwebo mumusela waco mulamfu. Lino nicakapegwa nyika, eeco cakabapedelezya zintu zili mucizuminano ca Lateran, akuzumizya kusumpya cikombelo kuya kumbele, bupoopo lino bwakalijana kuti bweelede kujuzya nkomo yamali kuti bweendelezye buvwubi bwabo bupati, kutali buyo mali aasangilwa kucikombelo, pele amumakwebo akataa cikombelo amfulumende zyaanyika eezyo ziyanda kusisikizya mali amakwebo aabugwebenga. Imbungano iizyibidwe bugwebenga ya Italiani Mafia abaku German mu Nkondo Yanyika II. Bumboni bwamisela butondezya kuti nkomo yamali yaku Vatican yakajisi mabbiliyoni aamali aajaikizya ba Mafia alimwi yakali kukwempula zinu zidula nzibakabba kuzwa kuli Hitler muciindi ca nkondo akciindi cakudyaaminina cooko ca Bukuwa. Poopo Pius XII wakamvwana aba Nazi baku Germany kuti asaine cizuminano a Hitler eeco cakapa nkamu ya Nazi kuti iyobozye lubono lwakubba muciyobwedo camali caku Vatican. Nkaambo kakuti nkomo yamali yaku Vatican yakali kweendelezyegwa cakusisisikizya, aaya mali alubono akasisilwa limwi kulaale ooko nyika nkwiitakonzyi kuzyiba mweelwe wamali aayo. Hitler abamambi bakwe bakalijanina wakweendelana limwi nokuba nkondo nzyaakalwana Hitler. Cintu cimwi cikondelezya kumbali lyazyeezyo ncakui, musela uyubununa kuti Hitler wakali kulumbaizya akutembaula bubambe bwa Cikombelo ca Katolika caku Loma cakuti wakabmba nkamu yamapolitikisi iikonzyanya ancico.\nKwainda myaka makumi otatwe kuzwa mu (1989), Cikombelo ca Katolika caku Loma cakayobolola makumi aamabbiliyoni aamadola alubono kuzwa mukusangilwa mali antoomwe abuvwubi bwa mali aakatuminwa cikombelo azintu zidula zyakazyila kuli ba Mafia amunkondo ya WW II kuzwa ku Germany. Pele mu 1929, nicaasainwa cizuminano ca Lateran, Cikombelo ca Katolika caku Loma cakali cetaalide akubula nguzu abuvwubi anyika zya poopo munyika. Kusikila sunu, Cikombeloca Katolika caku Loma, cicivwubide, cilaa buvwubi kwiinda buyo akati mbucaajisi kutaanguna mumyyaka makumi otatwe buyo yainda. Akaambo kamilandu ya cisaaza amazyuulunzuma zyamali aabbadelwa nkaambo ka bapaizi bacita cisaaza akujataata bana batana kula, ncintu citakonzyi akwaambw akuti Cikombelo ca Katolika caku Loma cakabaa buyumuyumu mu mali.\nKakkadi ca Cizuminano ca Lateran\nKwamakumi aamyaka, ambweni akuyungizya atala aawo, ba Poopo abamwi balupatipati bacikombelo cakalyatila kunsaa matende milandu akukazya kuti kwiina cibi ncibaacita bapaizi abana basankwa bavwozya musa abana basimbi aabo bakayubila mucikombelo kuti bavwunwe ntenda nkaambo kacikombelo mbocilyaamba kubaa moza. Mu nkondo ya WW II, nokuba kuti aciindi eeco Poopo (Pius XII) wakalizyi bujayi bwaba Nazi mbubakakosoola kukabaula bamaJuuda, walo kunyina ncaakaamba nokuba kulesya mulandu wabujayi ooyu. Wakacitila boobo nkaambo buyo kakuti nkamu ya Nazi yakali kweetela Cikombelo ca Katolika caku Loma buvwubi butaambiki bwa golide azyakabbigwa mumasi amwi,cikombelo ckayimina ambali akukaka kugwasyilila nokuba kulesya nkondo iilwanwa ankamu ya Nazi.\nBujayi Bwakashinshimwa Kucitika...\nMumwezi wa Mulumi, 11th, 2013 Poopo Benedict wakaambilizya kuti wakotoka mulimo wakukkala cuuno cabu Poopo. Mumawoola ongaye buyo lulabo lwakakwapula nsonje ya ganda lya St. Peter's Basilica. Oolu lulabo tiilwakajatila maanu bamwi, pele kuli bamwi lwakabaibalusya cishinshimi mu Mangwalo, kuti ndabo zijatikizya kuwa kwa Saatani kuzwa kujulu. Luka 10:18 (Yahushua ulaambaula) “Alimwi walo wakati kuli mbabo, Ime ndakamubona Saatani kaloka mbuli lulabo kuzwa kujulu”. Kuli baabo batobela bupanduluzi oobu, ooko kwakali kutondezya milimo ya Saatani iicitigwa cigaminina mu Vatican.\nKuzumanana zipekupeku zya WLC zijatikizya poopo, aCikombelo ca Katolika caku Loma, eeco ciyookupampanwida kuteelela Mangwalo mbwaapandulula bweendelezi bwa Cikombelo ca Katolika caku Loma ambociyoodilimunwa. Nokuba kuti Cikombelo ca Katolika caku Loma cilangikaanga citobela lusyomo lusalala, pele kusanganya ziyanza zyabantu atunsiyansiya twa mizimo ncecintu cipa kuti caalilwe limwi kusyomeka kuli Taata Yahuwah aMwanaakwe Yahushua Messiah wesu. Milazyo yakubaa lusyomo akuteelela Taata wakujulu, lyoonse alyoonse, ililembedwe muciindi camila yoonse mumilimo yokwa Yahushua amumaumi abaabo bakakomezyegwa mumilumbe ya baapositolo abasiciiya bataanzi. Eeyi milazyo tiiyakeelede kusanganyigwa cintu, pele Cikombelo ca Katolika caku Loma cakacita cintu eeco. Kwiinda mukuyungizya ku malailile ookwa Messiah, muna kristu uutonkomene kakkede muzyuuno zya Cikombelo ca Katolika caku Loma , nokuba cikombelo cili coonse, ulazungaana mulusyomo lwakwe akuleka kusyomeka kuli Taata Yahuwah, amalailile ookwa Yahushua Messiah, akoongomanina kunzila yaziyanza zyakabambwa aamunut. Eeco ncecipa kuti kupaila koonse ooko kubulile lyo lusyomo lwini.\nKaambo keni kacibalo eeci akuli kusinganya nokuba kufubaazya basazima abacizyi Bakatolika. Ba katolika mbantu basyomeka, ambweni bayinda kusyomeka kwiinda Basikutongooka bamwi baunka muzikombelo zyaandeene. Makanze eesu ngakwiinduluka kwiisya akuzyibya bantu aabo bajatikene mubupaizi oobu. Cilawusisya kubona Bakatolika mbubakapanda nzila yabupaizi iigeme kulaale a Moza, kwiinda mukuyiisya zyalweeno zyabaabo balyaamba kuti “mbaalumi basetekene bokwa Leza”. Aboobo mbuli mbotuwaamba oobu, twanjila mulimo wakwiinduluka kuyiisya akulailila basazima abacizyi besu ku masimpe aabupaizi bwa Bukatolika bwaku Loma. Teelela cintu comwe buyo mukwesu, bapaizi abamwi balupatipati mucikombelo tabaciti caali kusweesya bantu kwiinda mukubazyibizya kucita ziyanza zya tunsiyansiya, pele abalo babelesyegwa aanguzu zya Saatani zyoongomene kubejela akulobya zyuulunzuma zya maumi aabana ba Taata Yahuwah.\nMukubula coolwe, cilausisya kuti bunji bwa Bakatolika balupatipati kunyina nobayooteelela kasimpe kali mutwaambo ootu. Cikombelo ca Katolika caku Loma kwiinda mumilimo yabapaizi ba Dominicani aba Jesuiti cakataalukila kumabazu woonse aanyika akusungilizya bantu boonse kuti bateelele Cikombelo ca Katolika caku Loma. Kababelekela mu mfulumende amuzikolo, bakajatisya bantu boonse Ajanza Lilemu kuti bateelele kuzwa nicaatalika cikombelo kusikila mazubaano. Ncintu cimwi ceelede kwaambwa aawa imwi milimo yabo yabugwebenga iitakwe mpuwo. Kujaya baleli bazisi abamwi beendelezi bazisi, kusungilizya akutalisya nkondo akataa masi azimwi zinjaanji, zyakacitwa nkaambo mnzi wa Vatican nguwaasungilizya milimo iili boobo mukuyanda buyo kubambilila bweendelezi bwa cikombelo bwansiku akukwabilila makwebo aacikombelo. Mulimo wa Cikombelo ca Katolika caku Loma antoomwe acuuno camweendelezi, ncintu cabupaizi bwa mituni cakabambwa aamuntu,, alimwi camapolitikisi.\nMazubaano, bunakristu bulangene aaciindi ceenzu kapati mumusela wanyika woonse. Kunyina pe nokuba lyomwe mumusela wa Cikombelo ca Katolika nicaka “langisyidwe aanga nkulangisya mpuyasweekela nyeleti” kuzwa mumwezi wa Miyoba 13th 2013 eelyo Francis naakasalwa kuba Poopo namba 266th. Zyuulunzuma zyabantu bacilangilizya zintu ziyaakucitika mumunzi wa Vatican amilimo ya Poopo Francis kweendelanya kumangwalo aa Ciyubunuzyo, kujatikizya nguzu zyabunyama akusumpuka kwa simukazya-kristu. Mangwalo atondeka zintu zimwi zitontozya mumagondo zya mushinshimi mubeji, simukazya-kristu, akusumpuka kwa banyama (zisi) zyobile, bakamboni bobile, mpoonya amulongo wabupoopo kuugaminina. Kuli kweendelana akataa bupaizi bwakabambwa aamuntu oobo Yahushua Messiah mbwaakaambilizya kuyoocitika kumamanino aaciindi akubambwa kwa Cikombelo ca Katolika caku Loma.\nKubbeejela kwa St. Malachy...\nWakazyalilwa mucisi ca Ireland nkocili Kunyika mu 1094 akunjizyigwa mulimo wa Muapizi wa Katolika kalaa myaka 25 mu 1119, Malachy wakalizyibidwe kuba sicikolo wa mangwalo. Bumwi buzuba naakali kuzyokela ku munzi wakwe mulweendo kuzwa ku Loma, wakataminina kuti wakabona cilengaano ca Bapoopo ba Katolika kusikila akuboola kwa Kristu. Zilengaano zyakwe zyakasiswa muziyobwedo zyaku Vatican kusikila nizyakasimbwa mumabbuku mu 1590. Malachy wakaambilizya Cikombelo ca Katolika caku Loma kupenzyegwa bantu amusololi umwi Petrus Romanus (Petulo waku Loma) nguuni kulela aciindi cakupenzya ooko. Petulo waku Loma, mbwaakalemba, uyoosanina lutanga lwakwe akataa mapenzi manjimanji mpoonya munzi wamalundu aali ciloba (munzi wa Vatican) uyoodilimunwa. Kuli mizeezo minjaanji yakamvwugwa kuzwa ciindi eeco yakweezyeezya kuti m mwini masimpe ooyo Petulo waci Loma. Pele mumanjezyeezya aaya, ncintu cilaa mpindu kwiibaluka kuti kumatalikilo, nokuba kumacaalizyo, aamusela wa 10th, munzi wa Vatican, munzi wamalundu aali ciloba, tiiwakaliko pe.\nKubbejela kwa St. Francis waku Asisi...\nPoopo Francis (Jorge Mario Bergoglio) wakaulikwa zina lya bupoopolyokwa St Francis waku Asisi. Cimwi caabejelwa aa St. Francis cilembedwe butobela ansi aawa kuti,\n“Kuyoosika Poopo uutasalidwe munzila iiluleme. Walo uyooleta kupyopyongana kapati. Uyoopa kuti Bakatolika badonaike lusyomo lwabo. Uyootambula misyobo yabupaizi yoonse kakwiina kusalauzya. Kuyooba kubijilwa mukati aanze lya Cikombelo ca Katolika caku Loma. Uyoocenga bantu batonkomene kubaa lusyomo.”\nPoopo Francis ulibonyaanga wakasotoka mulawo waku Vatican weelede kutobelwa mukusala Poopo. Kweendelanya bwakakosozyegwa makani mu Vatican a Mbungano yaba Kkadinalo, Poopo mupya tayelede kupangana cilongwe abamwi bapaizi bakasalwa kale kataninga salwa kunjila mulimo wabu poopo. Kulangikaanga Poopo Francis wakazyibya bantu bamwi kuti kuyooba kucincanya zyuuno mucikombelo kataninga salwa kukkala cuuno, eeco cimupa kuti abe “Poopo uusalidwe munzila iitaluleme”.\nPoopo Francis tasami zikobela zyamulimo wabupoopo. Poopo Francis waambwa kuti ngu poopo Uukazya-bapoopo alimwi tali Poopo wamasimpe. Imwi milumbe yakamvwugwa mazuba aayinda yaambilizya kuti Poopo Francis usoleka kuswaanganya antoomwe zikombelo zya Basikutongooka a Bakatolika. Kukakatila kwakwe kubamba bupaizi bwanyika bomwe” kwakasiya Bakatolika banjaanji abaabo batali bakatolika kabazingidwe mizeezo, aboobo bunji bwa Bakatolika bakaleka kunjila Cikombelo ca Katolika caku Loma. Eeci citondeka kukasimpe kakuti inga kanooli mushinshimi mubeji, ooyo mbweenya mbuli Johane mubbapatizi wakabambila nzila ya Messiah, Francis lino ubambila simukazya-Kristu nzila.\nSilutwe bbishopo Fulton Sheen (1895-1979) wakali bbishopo silutwe waku Rochester alimwi wakali wakali mwaambilizi wa makani aakabaa mpuwo mu TV aakuti, "Life is Worth Living," akataa myaka 1951 a 1957. Wakamvwugwa aciindi cimwi kaamba kuti,\n“Mushinshimi mubeji uyoobaa bupaizi butakwe ciciingano, bupaizi butakwe bulangizi bwa nyika mpya, bupaizi buyoojaya bupaizi boonse.Kuyooba cikombelo cakucengeezya, cikombelo ca Kristu cinooli cimwi, pele mushinshimi mubeji uyooyaka cikombelo cimbi. Eeco cikombelo calweeno ciyooba cikombelo ciswaanganya nyika yoonse (kukamantana) ... Lino mubili wacikombelo caanyika uyoosolwedwa aa Judas Iscariot uucigaminide alimwi unooli mushinshimi mubeji. Walo nguuyoosambala cikombelo cakwe kuli Simukazya-Kristu.”\nBbishopo mupati Fulton Sheen\nEeci cilibonyaanga ncencico ncobeni Poopo Francis ncakwakwalisya kugozya kucita mukati ka Cikombelo ca Katolika caku Loma mazubaano. Nokuba boobo, micito ya Poopo wamamanino iyaa kulangisyigwa akataa buleya abuzyililwa. Tuli masimpe kuti ecino nciindi CANTENDA YAKUJATA BUBI mumusela wanyika eeyi. Kuti yebo utaswiilili Taata Yahuwah nakwiita kuti uyaamuke akulizandula kuzwa kulweeno lwazikombelo oolu, cintu cuusisya ncakuti yebo uyoolijana kopenga mapenzi aatanabwenwe aayo aayoosikila baabo basinganyidwe antoomwe a “nyina wa basibwaamu boonse).”\nLino kuyaa kuyungizya mulwi wabumboni butondezya ciimo ca Cikombelo ca Katolika caku Loma amunzi wa Vatican mbuulibonya kuzuzika zishinshimi zya Ciyubunuzyo antoomwe a Simukazya-kristu, Saatani, nokuba masalamuzi aacitwa amadaimona. Twakukombesya yebo kuti uyungizye kuvwuntauzya makani aaya akubala mangwalo. Twakomba utayaamini mumizeezo yamuntu wanyama njasandulula makani, pele kolibalila kolaa moyo uupaila akusololelwa a Muya Uusalal ookwa Yahuwah kutegwa mangwalo akusongwaazye, ucenjelele bupaizi bwakubeja oobu... Twakomba UTALILEKELI KUCENGWA.\nKamuzwa muli nguwe nobantu bangu... Ciyubunuzyo 18:4\nLino nokucaambwa kuti, Buno buzuba, kuti nywebo mwalimvwa jwi Lyakwe, mutayumyi myoyo yenu, mbuli mbumwaacitidie nimwakazanga....


Lufwu lwa Jesu Lwaswena, Baapostolo Alimwi Bayanda Kuba Ampuwo | Buumi bwa Jesu\nBaapostolo Alimwi Bayanda Kuba Ampuwo\nJESU ALIMWI WASINSIMA LUFWU LWAKWE\nKULANGANYA MAKANI AABAAPOSTOLO AAKUYANDA KUBA AMPUWO\nJesu abasikwiiya bakwe nobasika kumamanino aalweendo lwabo kumusanza mu Pereya kugama ku Jerusalemu, bazabuka Mulonga wa Jordano munsi-munsi amunzi wa Jeriko. Beendela antoomwe abantu bamwi ibaunka ku Pobwe Lyakwiindilila lyamu 33 C.E.\nJesu uleenda kumbele lyabasikwiiya, kakanzide kusika mumunzi Pobwe Lyakwiindilila kalitanatalika. Pele basikwiiya baliyoowede. Musyule oomu ciindi Lazaro naakafwa alimwi Jesu naakali kuyanda kuunka ku Judaya kuzwa ku Pereya, Tomasi wakaambila beenzinyina kuti: “Atuunke andiswe kutegwa tukafwe anguwe.” (Johane 11:16, 47-53) Aboobo cilalimvwisya kuti basikwiiya baliyoowede kuunka ku Jerusalemu akaambo kantenda eeyi iiliko.\nKutegwa abagwasye kulibambila zili kumbele, Jesu wabatola kumbali baapostolo akubaambila kuti: “Tuunka ku Jerusalemu, eelyo Mwanaamuntu uyakwaabwa kuli basilutwe babapaizi abalembi. Bayoomupa mulandu wakuti ajaigwe akumwaaba kubantu bamasi kuti bakamusampaule akumukwibbaula akumujaya aacisamu; mpoonya mubuzuba bwatatu uyoobusyigwa.”—Matayo 20:18, 19.\nEeci nciindi catatu Jesu ncaambila basikwiiya bakwe kujatikizya lufwu lwakwe alimwi akubusyigwa. (Matayo 16:21; 17:22, 23) Pele aciindi eeci waamba kuti uyakujaigwa aacisamu. Balimuswiilide pele tabazyi ncapandulula. Ambweni balangila kubukulusyigwa kwabwami bwa Israyeli anyika kutegwa babe abulemu alimwi ampuwo mubwami bwaanyika antoomwe a Kristo.\nBanyina babaapostolo bobilo, nkokuti Jakobo alimwi a Johane, balo balangilwa kuti mbaa Salome, bali akati kabasilweendo. Jesu wakapa baapostolo aaba bobilo zina ilyaamba kuti “Bana ba Muzumo,” cakutadooneka akaambo kabusungu bwabo. (Marko 3:17; Luka 9:54) Kwaciindi cili mbocibede, aaba bobilo bali kuyandisya kuba acuuno caatala mu Bwami bwa Kristo. Banyina balaazyi makani aaya. Lino kabaiminina bana babo, baboola kuli Jesu, bamufwugamina akumulomba cintu cimwi. Jesu wababuzya kuti: “Ino muyanda nzi?” Bavwiila kuti: “Kolailila kuti bana bangu aaba bobilo bakakkale umwi kujanza lyako lyalulyo uumbi kujanza lyako lyalumwensyi mu Bwami bwako.”—Matayo 20:20, 21.\nMubwini kulomba ooku kuzwa kuli Jakobo alimwi a Johane. Mbokunga wazwa aakwaamba mbwayakusampaulwa akupenzyegwa, Jesu wabaambila kuti: “Tamucizyi ncomulomba. Sena mulakonzya kunywa nkapu njendiyanda kunywa?” Bavwiila kuti: “Tulakonzya.” (Matayo 20:22) Kuboneka kuti ambuliino, tabanamvwisya cini ncocaamba eeci kulimbabo.\nNokuba boobo, Jesu wabaambila kuti: “Masimpe muyoonywa nkapu yangu, pele kujatikizya makani aakukkala kujanza lyangu lyalulyo alyalumwensyi tandili ndime ndisala pe, pele masena aaya ngabaabo mbaakabambila Taata.”—Matayo 20:23.\nNobamvwa makani aaya aajatikizya cintu ncobalomba ba Jakobo a Johane, baapostolo bamwi bali kkumi banyema. Sena nkaambo kakuti musyule oomu ba Jakobo a Johane mbabakali kumbele ciindi baapostolo nobakakazyanya kujatikizya mupati kwiinda boonse? (Luka 9:46-48) Kufwumbwa mbocibede, kulomba ooku kutondezya kuti aaba bali Kkumi Ababili tabanalubelesya lulayo Jesu ndwaakapa kujatikizya kucita zintu mbuli muniini. Baciyanda kuba ampuwo.\nJesu wasala kumana mazwanga aaya alimwi amapenzi aali mukucitika akaambo kangawo. Waita bali Kkumi Ababili akubapa lulayo caluyando, ulaamba: “Mulizyi kuti aabo babonwa kuti mbaleli bamasi balabadyaaminina bantu, alimwi bapati akati kabo balabeendelezya calunya. Oobu tabusyi mboceelede kuba akati kanu pe; pele kufwumbwa uuyanda kuba mupati akati kanu weelede kuba mubelesi wanu, alimwi kufwumbwa uuyanda kuba wakusaanguna akati kanu weelede kuba muzike waboonse.”—Marko 10:42-44.\nJesu waamba cikozyanyo ncibeelede kwiiya, nkokuti cikozyanyo cakwe. Wapandulula kuti: “Mbubonya Mwanaamuntu mbwaakaboola, ikutali kuzoobelekelwa, pele kuzoobeleka akupa buumi bwakwe kuti bube cinunuzyo cakununuzya banji.” (Matayo 20:28) Kwamyaka iisika kuli yotatwe, Jesu wali kubelekela bamwi. Alimwi ucicita oobo mane buya kusikila nkwayakufwida bantu! Basikwiiya bakwe boonse beelede kuba amizeezo njoonya ya Kristo yakuyanda kubelekela bamwi muciindi cakuyanda kubelekelwa, ikuba muniini kuli boonse muciindi cakuyanda kuba acuuno caatala alimwi ampuwo.\nIno ncinzi Jesu ncaacita kutegwa agwasye basikwiiya bakwe kulibambila zintu zili kumbele?\nIno baapostolo bobilo bamulomba nzi Jesu, alimwi ino baapostolo bambi bacita buti?\nIno Jesu waalanganya buti makani aajatikizya baapostolo ibayanda kuba ampuwo?


Imvwula Nkukula-Nsoke Ilawa! (Hena webo uliitambula na?) Print\nImvwula Nkukula-Nsoke Ilawa! (Hena webo uliitambula na?)\nBana Kristu batonkomene bakali kulangila amyoyo yoonse, kulangila “Mvwula Ncaalizi” nanka cisyomyo ca “kubotezyelwa” ca Muya Uusalala eeco ncobakali kulindila kuti cibabambile kupa Koompolola Kupati mukaindi kasyoonto munsaa Kuboola Kwabili. Pele kampango kamwi kaindidwe ambali aako kali mubbuku lya Ciibalusyo, kayubununa kuti “Mvwula yalunywaanya” eeyo iliimpene acintu cili coonse ncobakali kulangila, alimwi iluujisi kale kuwa cino ciindi!\nGanda lyakutambila zipekupeku azisobano lya Iroquois , Chicago, Illinois, mu Nalupale 1903.\nEelyo ŋanda yakulangizyila zipekupeku azisobano ya Iroquois niyakajulwa mumwezi wa Vwumbi Pati 23, 1903, yakatembaulwa akusumpaulwa mbuli mukunzyanyo weebeka akataa masena aakulangilizya zyakulikkomanisya. Yakayakidwe munsaa cibaka cadolopo cakalaa bamasilikani azintoolo, eeco cakanyina ntenda. Alyalo pepa lya Chicago Daily News lyakasumpauzya kwaambilizya kuti: “Kunyina cilangilo kuli koonse ciinda Kubota mbuli ca Iroquois. Pele buyo ca L’Operacili ku Paris, kunyina cimbi Ime nceekabona cilaa muya uuleta kusangalala mubuyake bwaco mbuli ceeci.”1 Ipepa lya Chicago Tribune lyakaindizya kutembaula kwiinda waawo, kalyaamba kuti:\nŊanda yakusobanina yeebeka kumabazu woonse, iilibotela, akubekema kabotu-kabotu, eeyo munzi wa Chicago tuuninga yiitide kuti njiyanguwo. Ŋanda ya Iroquois tiiyezyekwi ncobeni mububotu bwayo akataa masena woonse aakulikkomanisya kucooko cakumbo kuno, alimwi inga toodanaika kuti cooko ca kujwe inga calidunda kubaa maanda naaba obile aayelene ayeeyi.2\nZyaambilizyo zimwi zyakubbataika zyilaa makani zyakaambilizya ganda eelyo kuti “Tiikonzyi akupya mulilo pe.”3\nKwakainda buyo mazuba aali makumi otatwe alusele, mumwezi wa Nalupale 30, eelyo ŋanda eeyo niyakazwide bantu pamu, kuzula bantu bayanda kulangilizya zyakulikkomanisya. Kwakali bantu bakasisinkene akusyaankana basika akata 2,100-2,200, kabalindila kulangilizya musobano. Bamwi bakaliimvwi kabatakwe aakukkala –bunji bwabo kabali bamakaintu abana- aboobo bakaliimvwi kusyule lyabaabo bakakkede, akwiimina mutuzila twakweendela.\nKaindi kasyoonto buyo nicakatalika cibeela cabili camusobano, cinsinkilizyo campulungiwdo cakatalika kuyaka mulilo. Mumaminiti obile, yoonse ŋanda eeyo mpuyakali atala yakazuzumbila mabangabanga aamulilo uuvwilima. Eddie Foy, umwi wabaabo bakali kutola lubazu mumusobano, wakasoleka kulesya bantu kulyataukana eelyo nibakali kutija mulilo kumwi kaamba kuti “Amukkale nobantu muzyuuno zyenu. Nkantu kasyoonto buyo aaka. Ulazimwa linolino. Koya kumbele, kosobana Dillea, kosobana!” 4 Awalo Mweendelezi wa Nyimbo, Joseph Dillea, wakatobela malailile ookwa Foy akuzumanana kulizya nyimbo.\nMibili yabantu yakali lundene kusikila mafiiti kkumi mukati kamilyango eeyo yakakkiidwe, nokuba yakasyaanikizyide abantu banji bakali kutonkana kuzyila mukati.\nKwiinda bantu bali myaanda cisambomwe (600) bakafwa mumulilo ooyo, bunji bwabo mukaindi kasyoonto buyo.\nEeyi nintenda yakacitika mucaanda cakali kutegwa “Tiikonzyi akupya mulilo pe”, mulilo ooyo wakali kaambwa kuti “Nkantu kasyoonto buyo aaka. Ulazimwa linolino”- eeyo nintenda yakajaya bantu kwiinda ntenda zyoonse zyamililo yamumaanda mumusela waku Amelika.\nAabo bakali kulangilizya musobano, nibakamvwa kuti mulilo ooyo tuukwe makani manji, tiibakazyi ncobeni kuti, nibakacikkede kabaswiilila nyimbo zyakali kulizyigwa, mabangabanga aamulilo akali kuvwilima akuyaa kuswena munsi lyabo mpobaabede mukati, kawuumpa akunyesya cili coonse cakali kukonzya kupya. Balo bakali kulangila mamanino aamusobano aayebeka akubapa lumwemwe kumwi kabasekelela akukambilila. Balo bakacili kulangila kuti inga bazyokela kumaanda aabo mumawoola obile aayo eelyo musobano kuumanide kusobanwa.\nPele bweende bwazyintubwakatalikide kale kucitika munzila yakubalesya kubona zyoonse nzyobakali kulangila. Bwakabeelela mubuzuba oobo.\nKasimpe katontomeka kuyeeya nkakuti, eeco cakacitikila bantu aabo munzila eeyo nceenya asunu ncecicitika, pele muciindi cino, kuli zinjaanji zilangilwa kunyonyooka: lufutuko luteeli lwa makamu aabantu.\nImvwula nkukula nsoke\nKuboola kwa Muya Uusalala aciindi ca Pentekkositi cakali cintu camoza ciyandika kapati.\nAlimwi nibwakasika buzuba bwa Pentekkositi, boonse bakalikkede antoomwe amoyo omwe mubusena bomwe. Mpoonya wakalimvwisya kuyobeka kuzwa kujulu mbuli kuvwuuma kwaguwo pati, nkabela kwakazulila guwo muŋanda oomo mubakakkede. Mpoonya kwakalibonya cakali kukoyaanga mabangabanga aamulilo, aakalokela akukkalila atalaa mutwe waumwi aumwi. Alimwi bakazulila Muya Uusalala, akutalika kwaambaula mumyaambo yamasi aali kulaale, mbweenya mbuli Muya mbuwakali kubazumizya. (Milimo 2:1-4, KJV)\nCipego ca Muya Uusalala eeco cakatilwa kakwiina kumamanya nokuba kupimwa, cakabapa nguzu aabo basyomi bataanzi zyakutola mulumbe mubotu kunyika yaazyibidwe mumusela omwe buyo. Ooku “nkokisika kwa “Muumbulizi” ooyo wakasyomezyedwe alimwi kwakasika mbuli “mvwula yampumpaluya.”\nCintu ciinda kuba ciyandisi kubasyomi bamazubaano, nkubbukizya kampango ka Cizuminano Cakale aako kasyomezya cisyomyo cipati boobu, pele muciindi cino, ninguzu zya “mvwula nkukula-nsoke”. “Nkaako amukkomane nywebo nobana ba ziyoni, alimwi kamusekelela muli Yahuwah Eloah wanu: nkaambo Walo wakamupa mvwula ntaanzi, alimwi Walo uyoolekela mvwula kuti iwide ndinywe , mvwula ntaanzi amvwula ncaalizi mumwezi mutaanzi.” (Joweli 2:23, KJV)\nCisyomyo Ciyandisi! Kutililwa Moza kuti usalazye muya abuumi bwamuntu, akubambila bantu kuti bakacingauzye Yahushua mumakumbi akubapa nguzu zyakutola mulumbe wakucenjezya wamamanino kunyika yoonse. Basyomi banjaanji balanga kucisyomyo eeci amyoyo iilangila ncobeni mucisyomyo eeci. Balo balangila kusalazyigwa. Bayanda kukamantana aJulu akupa Koompolola Kupati (kucenjezya kwamamanino) kunyika yoonse, alimwi bapailila Yahuwah kuti atumine mvwula ncaalizi yakubabambila kuzintu zyamamanino aamusela.\nCuusisya ncakuti, bantu banji baluujisji kulubizya mbuli bantu bakali muganda lya Iroquois, eelyo nibakakkede kabalikwayide muzyuuno akuswiilila nyimbo, kabalangila kuzyokela kumaanda aabo. Babikkila mvwula ncaalizi nkukula nsoke kuti iyoowa muciindi ciboola kumbelaa mazuba kakuli muciindi cino, zintu zicitika eezyo nzyobabwene ameso aabo zilakonzya kubalesya kupiluka Kujulu.\nKumvwisisya kaambo ncokuli kupyopyongana kwamusyobo ooyu, ncintu ciyandika kuteelelesya kuti ino ninzi mvwula ntaanzi amvwula ncaalizi nkukula nsoke, alimwi zyaamba nzi eelyo nozibelesyegwa mbuli zitondezyo.\nIme ndakakomenena mumunzi mwakali kulimwa myuunda mipati yampunga. Kwakali cimpayuma kapati. Mumwaka umwi mume wakali kusikila buyo makumi obile aamainci, bunji bwaziindi wakali kuzyila kumvwula yaciindi camalubaluba akucaanda ca mupeyo. Balimi bakaba bankutwe akusongwaala mukulima zisyango munyika njumu boobu. Bakali kusyanga mpunga zyamupeyo mumyezi ya cilimo. Mpunga zyakali kusonsa akutalika kukomena. Mpoonya mupeyo niwaakasika, mpunga zyakali kulindila kusikila mupeyo wainda, kazikwabilidwe kuti zitayumi mpeyo kunsaa civwumbilizyo cacanda. Eelyo mvwula yaciindi camalubaluba niyakali kuwa, mpunga zyakali kukomena kufwamba, kukola akubizwa. Mpoonya zyakali kuyuma eelyo zuba nilyakatalika kubala kazitaninga tebulwa mumwezi wa Kunkumuna Masamu.\nKusyanga mpunga munyika njumu cileelene aciyanza cabulimi butakwe meenda aakwiida zisyango bwabalimi bana Isilayeli munyika ya Palesitaini yansiku.\n(Image used by permission of Michael Brandt Photography.)\nOoku kuzinguluka kwabulimi mwaka amwaka, kwakali konzyene munzila imwi mbuli mbukwaali kulimwa maila munyika njumu ya Palesitaini ciindi cansiku. Balimi bakali kusyanga mbuto cilimo. Bakali kutebula maila amusyobo umwi muciindi camalubaluba akutebula mpunga mainza. Balimi bana Isilayeli bakayeeme aziindi zyobile zyakuwa mvwula kuti balime zisyango zyabo. “Imvwula ntaanzi” yakali kuwa kaindi kasyoonto kabamanide kusyanga mbuto cilimo. Eeci ncecakali kupa kuti maila atalike kusonsa akukomena.\n“Mvwula ncaalizi nkukula nsoke” yakali kusika kumamanino aacilimo muciindi camalubaluba akusyuuka mweemvwe, akupa kuti maila abizwe. Mvwula ncaalizi njiyakali kusimya maila kupa butebuzi bunji.\nTacili cintu cigambya aboobo kuti Moza Wacishinshimi wakasala kubelesya zitondezyo zya mvwula ntaanzi a mvwula nkukula nsoke kutondezya kukomena mumoza akubizwa kwabasyomi muciindi ca Pentekkositi, alimwi, amukaindi kasyoonto munsaa Kuboola Kwabili.\nInzya, pele … ino caamba nzi eeci?\nAboobo… mvwula ncaalizi Muya Uusalala. Pele ino eeco caamba nzi mubwini, mumabala maubauba? Mbubuti mbocibambila musyomi kuti alibambile kuzyokela Kujulu?\nBwiinguzi bwa mubuzyo ooyu buyubununa kasimpe kasangalazya moyo: imvwula ncaalizi yakatalika kale kuwa! Iluujisi kuwa cino ciindi!\nYahushua wakasandulula mulimo waandeene wa Moza Uusalala, eelyo Walo naakati:\nIme ndimwaambila masimpe; Ime ndeelede kuunka: nkaambo kuti nsyecikkede, Muumbulizi takamubooleli inywe; pele kuti Ime ndaunka, Ime njoomutumina Walo kuli ndinywe.\nNkabela eelyo walo aakusika, uyoosinsa nyika yoonse zinyonyoono zyayo, amubululami, amulubeta:\nMucinyonyoono, nkaambo tabacindisyomi Ime;\nMubululami, nkaambo Ime ndaunka kuli Taata, alimwi inywe tamucikandiboni;\nMulubeta, nkaambo muleli wanyika eeyi wabetekwa.\nIme ndicilaa zinjaanji zyakumwaambila inywe, pele tamukonzyi kuzyibikka mumyoyo yenu cino ciindi.\nNokuba boobo, eelyo Moza wakasimpe aakusika,walo uyoomusolweda mukasimpe koonse: nkaambo walo takaambi zyakwe; pele kufumbwa eeco ncayoomvwa, ncencico ncayookwaamba: alimwi walo uyoomutondezya zintu zicizya kumbele.\nWalo uyoondipa bulemu Ime: nkaambo walo uyootambula kuzwa kuli ndime, alimwi uyoomutondezya inywe. (Johani 16:7-14, KJV)\nMuya Uusalala upedwa kupa malailile! Kuyiisya tusimpe twa Kujulu kuli sicikolo mubombe. Aboobo, nkokuti “imvwula nkukula nsoke ncaalizi”, nkasimpe kasumpukide kwiinda tusimpe tuzyibidwe kale toonse!\nAaya masimpe alibwenwe mutumpango tobile, ooto tusisidwe mubbuku lya Ciibalusyo: “Amuswiilile, O inywe nomajulu, nkabela Ime ndakanana; alimwi koteelela, O nyika, majwi aa mulomo Wangu. Majwi aangu ayoosika mbuli mvwula, ncemwaambila ciyoosika mbuli mume, alimwi mbuli mvwula iisunsumuna atalaa mweemvwe, alimwi mbuli mvwula atalaa bwizu.” (Ciibalusyo 32:1-2, KJV)\nMvwula ncaalizi nciiyo camoza. Mumuni mupya! Kwiimikila kunembo lya Yahuwah uusetekene kakwiina uukuzekela, cintu ciyandika kuyubununa tusimpe twansiku ooto twakasisidwe kaindi. Tusimpe ooto twakavwukidwe kunsaa kubula luzyibo, kusyoma masendekezya aziyanza zyabantu, pele lino tuyoobambululwa akujokolosyegwa katuletelezya abuumi mbuli mvwula ncaalizi iikukula nsoke mbwiikomezya akusimya zisyangidwe.\nAlimwi lino eeci ncecicitika cino ciindi!\nMumuni Uuyungizya Kumweka\nAabo balamatila ziyanza zyakaindi akulubila kuzwide mvwi balasweekelwa kasimpe kakuti mumuni uciyaa kuyungizya kumweka munzila yabaabo batobela [Yahushua]; kasimpe lyoonse kaciyaa kuvwunguluka kubantu bokwa [Yah]. Swebo lyoonse tweelede kuya kumbele kutobela Musololi wesu. Ndilyeelyo notweenda mumumuni ooyo uumwekela ali ndiswe, akuteelela kasimpe aako kajulidwe kuli ndiswe kuti tuswiilile, notutambula mumuni munji kwiinda waawo. Tatukonzyi kulilekela mukutambula buyo mumuni ooyo bamatata ngubaajisi myaanda yamyaka yakainda kale. Kuti bamatata aabo bakali kuyoowa Yahuwah nibakabona ncotubwene mazubaano, akumvwa zyoonse nzyotumvwide, balo nibakatambula mumuni akweenda muli nguwo. Kuti swebo katuyanda kutobela mukusyomeka kwabo, swebo tweelede kutambula tusimpe ooto tulibonya kuli ndiswe, mbuli mbabo mbubaacitide kutusimpe ooto twakapedwe kuli mbabo; swebo tweelede kucita mbuli mbubakali kunga bacita, kuti nibakapona mumazuba aano ngotupona swebo.5\nMumuni uuyungizya kumweka ncipego ceebeka. Yahuwah ulapa nguzu kubana Bakwe kwiinda mukubayungizyila luzyibo, busongo akumvwisisya zintu zilemu zyokwa Yahuwah. Luyando luteeli lulatondezyegwa mukuti talukasyi kuzyiba kasimpe kali koonse, aako kanga kuti katambulwa, kalakonzya kuyumya akukwabilila muya wamuntu mulweendo lwaanyika. Eelo bantu Bakwe nobafwa nzala akufwa nyota ya mumuni Wakwe, kunyina pe Taata nabatyompya.\n“Balikke aabo bakkala maumi aabo kweendelana amumuni ooyo ngobajisi mbabayootambula mumuni wiinda waawo. Pele buyo kuti swebo katuya kumbele abuzuba kulitondezya ciimo cabuna Kristu, swebo tatukakonzyi kuzyiba Moza Uusalala waakusika mbuli mvwula ncaalizi. Kunoonga ilawa mumyoyo yabantu bali mumbali lyesu, pele swebo inga tatukakonzyi kuzyiba nocicitika eeco.” (Testimonies to Ministers, p. 507.)\nYahushua wakaamba kuti, “Balelekwa aabo bafwide nzala abalaa nyota yabululami: nkaambo bayookkuta.” (Mateyo 5:6, KJV) Yahuwah ulabapa bulumbu aabo bayandaula mumuni wiinda kumweka amoyo woonse. Aabo babikkila maanu akutobela kasimpe, kufumbwa muulo uunga waba mukucita boobo, bayootambula zileleko zyamoza zyeelela mubuumi buno, alimwi akulongezyegwa kapati mubuumi buciboola kumbele. Yahuwah ulayumya luyando lwabo lwakasimpe amumuni uuzwa kucuuno Cakwe caluzyalo.\nZipego zyamusyobo ooyo, nokuba boobo, zyiletelezya mulimo mupati. Inzya, kwaabana abamwi eezyo zintu zyakayiigwa, pele akuya kumbele kuyandaula mumuni wiinda waawo. Kwaciindi cilamfu kapati, zikombelo zya buna-kristu zyakali likwayide amumuni ooyo nguzyaajisi kale. Cikombelo ca Katolika caku Loma, calo ciinda kucembalaa akataa zikombelo zinjaanji, cilidunda kuti ziyanza azilengwa zyaco kwiina acimbi pele “ndwiiyo lwa bamatata bacikombelo.” Mbubuti eeci mbociimpene akwaamba kwa baJuuda kuti “ tunsiyansiya twakaambwa abalupatipati” ooto Yahushua ntwaakababwentela?\nZikombelo eezyo zyakatalikila muciindi ca Kubambula kwa Basikukazya zyakakumbatila mumuni muyandisi wa Kujulu wakuti bantu boonse basyoma mbapaizi, mbalulami kwiinda mulusyomo, kubbizya bapati alimwi alusyomo lunjaanji lumwi, pele mpoonya zyakazyatila akwiimina mpoonaawo. Musela wabili awatatu wa Basikukazya wakalikwaya mumumuni ooyo wakatambwidwe abazyali abanyinakulu babo. Tiibakaya kumbele kukakatila kuyandaula mumuni wiinda waawo pe.\n“Bunji bwa bamayi bayiisya bantu, balikkomene kubikka aagolela lwiiyo nkaambo balo lwabo beni tabayandi kwiindilizya kwiiya waawo, alimwi balimvwa kulibilika eelyo bamwi bantu nobayandaula kasimpe kwiinda kaako nkobajisi kale. Eelyo mumuni mupya nuupegwa, balalibilika mbuli ba Falisi mbubaalimvwide eelyo Kristu naakasika amumuni mupya mucisi ca BaJuuda. Bayanda kulesya kuyungizya mumuni. Tabalekeli buyo akukaka kusanyangula Mangwalo, pele balakakatila anguzu zyabo zyoonse kulesya bantu kulisanyangwida Mangwalo.” (Review & Herald, June 29, 1886.)\nMbweenya buyo, bunji bwa zikombelo zyaciindi ca Kubambula kwa Basikukazya eezyo zyakatalikila mumusela wa 19th, zyakaya kumbele mumoza kwiinda Basikukazya mbubaatambula kasimpe. Ba Baptisti ba buzuba bwaciloba bakatambula mumuni wa Nsabata yabuzuba bwaciloba akwaabana mumuni ooyo aba SDA. Ba Mormoni bakakumbatila bukkale bwa buumi bubotu. Bakamboni ba Jehova bakayandaula zina lyokwa Yahuwah lyamasimpe pele baakaka mazuba aakukomba mituni woonse. Kuyungizya kutambula Nsabata yabuzuba bwa ciloba amulumbe wabukkale bwa buumi bubotu, ba SDA bakasoma tusimpe tunjaanji twacikombelo cakujulu aziiyo zili muli ncico zyakuyiisya nzila yalufutuko.\nComwe comwe akataa zikombelo zyoonse eezi cakainduluka kulubizya mbuli kaindi, alimwi azyalo, zyakazyamya akwiima mpeenya aawo. Tiizyakatonkomana kuya kumbele mumumuni waapedwe.\nKutambula mumuni mupya mulemu, muntu uli woonse uuyandaula kasimpe weelede kutaalukila kulaale azilengwa zyakabambwa abantu baansi. Walo weelede kulazyika ansi kufumbwa muzeezo wakweezyeezya buyo alimwi uleelede kuyandisya kuteelela kufumbwa Muya Uusalala ncamuyubunwida kuti nkasimpe.\nKolazyika amulyango wakuvwuntauzya mizeezo yako njoliyeeyela yoonse. Webo tokakonzyi kusikila aali kasimpe kuti kosanyangula Mangwalo mukuyanda buyo kuti uyumye mizeezo yako. Kosiila limwi zyoonse eezyo anze lyamulyango kotaninga njila mukuvwuntauzya kwa Moza, alimwi koya kuli Yahuwah kolaa moyo uulitola ansi kutegwa ukamvwe ncayanda kukwaambila yebo…\nUtabwezelezyi mizeezo yalusyomo lwako lwaanyika nounka ku Bbaibbele akubala Jwi kweendelanya amumuni wamizeezo yako. Utakakatili kucita kuti zyoonse zyili mu Bbaibbele zyeendelane amanjezyeezya aako. Kovwuntauzya Jwi kabotu-kabotu amoyo woonse mumuya wakupaila amuzeezo uusalala uutazambaidwe cili coonse. Kuti nobala watalika kulimvwisya jwi, alimwi wabona kuti mizeezo njoyandisya tiiyendelani a Jwi lyabulemu, utasoleki kweelanya Jwi kuti lyeelele kuba mumizeezo eeyo. Kocengulula mizeezo yako kuti yeendelane a Jwi. Utalekeli ncosyoma nokuba ncookali kucita kaindi kuti ceendelezye kuteelela kwako. Kojula meso aamizeezo yako kuti ubone zintu zyeebeka kuzwa mumulawo. Kovwuntauzya zyilembedwe, mpoonya kosimpa maulu aako atalaa bbwe liteeli.6\nKulikke kucita boobo, nokonzya kusumpuka atalaa mizeezo iitabeleki akutobela kasimpe kufumbwa nkokakusolweda.\nAawo abusena zikombelo mpuzyakaalilwa kujata mulimo wakutobela mumuni uuyungizya kumweka, milimo minjaanji iitayeeme cikombelo cili coonse yakatalikwa kuti imwaye tusimpe twa Kujulu. Eeyi milimo yakasyomeka mukuyubununa mumuni waapegwa kuli basimilimo, pele kulekela buyo asyoonto, yoonse milimo eeyo yakalisalila kulamatila buyo cibeela camumuni comwe, akukaka kutobelezya akulibalila kasimpe kainda waawo. Alimwi mbweenya mbuli zikombelo zyakainda kumbele lyazyo, mbunga zyamilimo eezi zyakayiisya batobeli bazyo kuti bakake mumuni wiinda yooyo ngobajisi kale.\nEeyi nintenda yalufu. Nintenda mpati kumiya yabantu aabo bakaka mumuni uusumpukide uuyungizya luzyibo. Tusimpe twa Kujulu tweelede kuyandaulwa cabunkutwe! Tweelede kubalwa akutambulwa mumuya wakulumba. Kunyina kabeela, nokaceya buti nokuba kuti kaalibonya aanga takakwe mulimo mupati, aako keelede kusukuminwa ambali nokuba kusowelwa anze. Toonse tweelede kusanganyigwa antoomwe, akuyandisyigwa, akuteelelwa.\nMulimo wamuntu uli woonse uusyoma masimpe ngwakuti : 1 avwuntauzye kasimpe ; 2) azumine kasimpe kapedwe; alimwi, 3) akkale buumi bwakwe kweendelanya amumuni ooyo wakayubununwa.\nKusalazyigwa Kwiinda mu Kuteelela\n“Mumuni” nkasimpe. Pele kwiinda waawo, mbumboni bwa kasimpe, oobo buletwa kubasongo, akukkalwa kwiinda mubuumi bwakuteelela. Kuzuminizya buyo tacili cintu cikonzya kuvwuna muntu naba ni. Badyabooli abalo balazuminizya nguzu zyokwa Yahuwah akukankama, pele balaindilizya kuya kumbele kuzanga, aboobo kasimpe takakonzyi kubavwuna. Kutegwa kasimpe katambulwe cakumaninina, kasimpe keelede kutobelwa alimwi ndilyeelyo moyo nuusalide kuteelela, ndendilyo Muya wa Kasimpe nuusalaza muya wamuntu.\nPaulu wakalumbaizya Yahuwah nkaambo kakasimpe aaka: “Pele swebo tulaangilidwe lyoonse kuli [Yahuwah] nkaambo kandinywe, nobasazima bokwa [Yahushua], nkaambo Yahuwah kuzwa kumatalikilo wakamusala nywebo kwiinda mulufutuko, kwiinda mukusalazyigwa aMuuya wakusyoma awakasimpe .” (2 Batesalonika 2:13, KJV)\nIbbala lisanduludwe waawa lyakuti “kusyoma” mu Cikuwa ndibbala luumuzi Muci Alabu, ndibbala lya kusyoma ncobeni. Mucito wakusyoma (uutobelwa akuteelelwa) nguusalazya. Teesyi kuzuminizya buyo kakwiina kucita cimwi kuzwa waawo. Eeli bbala lizyila kubbala lya CiHebulayo pis’tis (#4102) eelyo lyaamba kumvwa, koongelezyegwa akusyomezyegwa.\nMuya wamuntu ulasalazyigwa kwiinda mukuteelela. Aaka nkaambo kayandika kapati. Mizeezo mipya, niitobelwa, iba musemo wamilazyo. Eeyi milazyo, njiitalika kuba ciimo alusyomo lwamuntu. Ciimo alusyomo lwamuntu ndolubamba mizeezo ambwalimvwa muntu. Alimwi mizeezo ambwalimvwide muntu ncecibamba ciimo cakwe.\nCiimo ncecintu cilikke ncotuyootola Kujulu. Kunyina naba omwe weelede kusulaika mumuni nuuceya buti, nkaambo omwe-omwe mumuni ooyo nguubamba musemo aawo aayelede kuboolela mumuni mupati, ooyo uusolweda kukuteelela akusalazya muya wamuntu. Nokuba kudilika musyule ntaamu yomwe akuleka kujatilila kasimpe inga capa muya wamuntu kuti unjile muntenda.\nKuyuma Moyo Kwiinda Mukunyansya\nMusela wacisi ca Isilayeli nkokucenjezya kupati kwabulemu kubasyomi bacipona mazubaano. Uyubununa zintu zitobela kuti muntu wajalila moyo wakwe kumumuni uyaa kuyungizya kuyubununwa. Ntaamu ili yoonse njibaabweza bana ba Isilayeli yakukaka Mufutuli, yakalaa ntenda nkaambo yakali kutondezya kulibambila kusulaika kasimpe. Kumbelaa mazuba, mpuwo yabusongo Bwakwe amaleele ngaakacita naakalimvwisya, kwakatalikwa kuzyibwa ncobeni kuti Yahushua wakali Mesiya ncobeni ooyo wakali kulangilwa. Pele ciimo cabuntu cakawide mucinyonyoono mbuli mbocibede, kulisumpula kwabasololi kwakabalesya kuzumina kulubila kwabo kujatikizya mbobakali kulanganya Nguwe. Aboobo bakasungilizya cisi coonse kuti cimukake Mufutuli, abalo bantu bakalaa nsoni akulisumpula kapati cakuti tiibakazumina kuti bakayandide kale kuzumina kubikka lusyomo lwabo mubasololi balubide.\nImvwula ncaalizi ipedwa kubambila myoyo kubutebuzi. Balikke aabo batambula mumuni uusumpukide ooyu mbabayoosima akukola muli Yahushua.\n(Image used by permission of James Richman.)\nKufumbwa sikuvwuntauzya kasimpe wancobeni weelede kuzyiba kuti eeci ncecicitika mazubaano. Basicikombelo balaletelwa mumuni mupya, pele mubunji bwaziindi, batijaanina ku beembezi babo, bapaizi nokuba bamayi, akubabuzyilila kuti, “Hena eeci cili masimpe na?”\nBasololi babupaizi balizyi kabotu kuti mumuni mupya tuuyendelani alusyomo lwambungano eezyo zyibabbadela mali kuli basimilimo bazyo. Aboobo mulimo wabo kukaka mumuni mupya woonse, alimwi ncencico ncobacita eeco. Ooyo mulembi ulizyibene kabotu-kabotu abeembezi ba SDA aabo bazyi mubukkwene kuti Nsabata iitobezya Mwezi-aZuba njamasimpe ncobeni, pele kunyina nobayiisya makani aaya kumbungano zyabo. Balazumanana kuvwola mali kuzwa kumbungano eeyo yiimvwi kiikazyana amumuni uuyungizya luzyibo. Eeci ncecintu ciindulukwa ciindi cili coonse muntu umwi nayaamina amuntunyina kuti nguulaa nguzu muzintu zyalusyomo akuti nkakasimpe keelede kusyomwa.\nNkaambo nzi aaba bantu ncobabuzyilila kumuntunyina kuleka kubuzya Yahuwah? Taata wakatamba kale boonse aabo bayanda kuti baboole kuli Nguwe mubusongo: “Kuti kakuli muntu akati kenu uutajisi busongo, amumuleke alombe kuli Yahuwah, walo nguupa cakwaabila limwi, alimwi kakwiina kubwentela pe: mpoonya ooyo muntu uyoopegwa.” (Jemusi 1:5, KJV)\nMbuli bama Falisi bamumazuba ookwa Yahushua, abalo basololi babupaizi bamazubaano balalisumpula mulwiiyo lwabo. Balo bakaiya kuzikolo zipati! Balo bakasoma ciHebulayo aci Giliki camu Bbaibbele. Balo bakabala malembe aayo muntu mutuba ngataninga mvwide pe! Balo balauntuluzyila luzyibo lusumpukide alimwi balalibilika akunyema kufumbwa kuti nzyobasyoma kazyilubide.\nMbombuboobo, kulisumpula mbokubanjilauka akubatalisya kufubaazya kufumbwa muntu uubaambila kuti ulaa luzyibo lwa mumuni kwiinda ndobajisi lwabo beni. Balo balasulaika bumboni mbobapegwa, zimwi ziindi kwiinda mukupelengusya, nokuba kukopa mizeezo, nokuba kuzwangana. Aaba basololi lwabo beni kunyina nobabala kabalaa mizeezo iisalala, nkaambo bayandisya kutabilila ceeco cibagwasyilila kujana mali abukkale bubotu. Kwiinda mucitondezyo cabo, basolweda makunga aabantu kuti badonaike mumuni mupya wakasimpe akukulwaizya masendekezya kumuntu kufumbwa uubuzyilila makani aamumuni mupya.\nEelyo bumboni buyungizya waawo nobusikila mumizeezo yabasololi babupaizi alimwi kasimpe nokabazula mumyoyo yabo, pele baciya kumbele kuzimaanya makani aayo akulesya kwaambila batobeli babo. Bumboni boonse bukonzya kujanwa munyika tabukonzyi kudilimuna kuzuunyana kulisumpula kwabo. Balaancinko yakukazya kuti balilubide.\nKuli ntenda eelyo [Yahuwah] nayootumina bantu bakwe mumuni wiindene, balo kabalibikka kulubazu lwa Bafalisi. Kutabi muntu akataa bantu balaa mumuni mupya, uulibikka mucibaka cakuti ulaa mumuni woonse weelede kuyubununwa kwaciindi coonse, alimwi akuti kucinyina mumuni uuciyubununwa munzila yabo kuzwa mujwi lyokwa [Yahuwah]. Mbuli bantu besu mbobaya kumbele kuvwuntauzya Mangwalo, mbweenya azintu zinjaanji mboziyooyubunwidwa kuli mbabo zilaa kasimpe kayandisi. Hena aabo bakatundululwa abasazinyina kuzwa muzikombelo, bayoosinsa bamwi eeco balo ncobacita lwabo beni? Hena inga bayoolisumpula mbuli baFalisi? Hena balafubaazya akunonga cakusampaula kufumbwa citeendelani ambabo? Hena baya kwaamba muntu uujisi mumuni mbuli ba Falisi mbubakaamba Mufutuli kuti, “Ulaa dyabooli”? Hena banoolibambide kukaka mulumbe wakwe., “nkaambo tatutobeli swebo”? Hena mutumwa ooyo [Yahuwah] ngwayootumina kalaa mumuni wiindene uyoofubaazyigwa akunongwa, mbuli Paulu mbwaakatundululwa abakomba mituni nibakamwaamba kuti, “Amumuleke tumvwe ncaamba ooyu uulabalika”?7\nEelyo webo nounka kuli Yahuwah lwako omwini, Walo uyookuyiisya olikke. Tacili cintu ceelede kubuzyilila mizeezo njobajisi basololi babupaizi. Tusimpe tuyiigwa munzila yakubuzya Yahuwah ntusimpe tuyandisi. Eelyo Yahuwah naba mwiiyi wako, Walo ulakukkazyika mukasimpe kutegwa kubule cintu cikonzya kukuzungaanya mulusyomo lwako.\nNcintu cikulwaizya lusyomo kulanga musyule oomo mwaakakwiinzya Yahuwah, atusimpe Walo ntwaakakuyiisya.\nNkamu ya WLC team kunyina noyaandeene anduwe. Swebo tuli buyo nkamu yabasyomi babombe myoyo batanteene munyika, aabo bayanda Yahuwah alimwi bayandisya kwaabanya kasimpe aako nkotuyaa kuyubunwidwa. Eeci, zimwi ziindi, ncintu cakali kuyandika kweempwa antangalala kulubila kwesu kwakaindi. Pele kasimpe nkayandisi ncobeni cakuti kweempwa kwesu takutuusyi nsoni pe! Tatuyandi kulekela kulisumpula kuti kutulesye kuzumina mputwakalubide kaindi. Kasimpe kalikke nkakalaa mpindu.\nMbuli mbokuyaa kuzuminwa kuti kuli mumuni mupya, mumuni munji uyaa kupegwa mbuli mvwula iiwa akuletelezya kasimpe kayungizya waawo. Ootu ntotusimpe tubambila bantu kubutebuzi bwamamanino aanyika.\nOoyu musinzo wakatalikila mumwaka wa 2000 eelyo nkamu ya WLC niyakasinswa mu Moza kuti tweelede kuyaamukila limwi zikombelo zizangide zyakawa. Eelyo nkamu niyakalisalila kutobela Yahushua a Yahushua balikke, Taata wakalekela mvwula yakujulu kuti iwe cakulileka alimwi mbuli muyoba kiitobezya mulongo uulaansi aawa:\nMwaka wa 2002:\nKulonga kuzwa mumadolopo.\nMwaka wa 2005:\nKukaka lusyomo lwa Cikombelo ca Loma lwa Baleza Botatwe muli Omwe.\nMwaka wa 2006:\nBusanduluzi bwamasimpe bwabami bali ciloba ba Ciyubunuzyo 17 amulongo wamalelo aabo.\nMwaka wa 2009:\nKkalenda lya Malengelo akusowa ansi Kkalenda lyalweeno lina Gregory.\nMvwiki yamasimpe tiili mvwiki iizinguluka kakwiina kuyozya.\nNsabata yamu Bbaibbele yansiku.\nCiindi cini Buzuba nobutalika.\nCipego ca Mazuba aa Mwezi Mupya.\nKuyaamika ansi mapobwe aamituni Kkilisimasi a Isita.\nKoongola kwa Mapobwe Ookwa Yahuwah.\nMwaka wa 2010:\nNkondo yamamanino ilaa makani aakukomba.\nLuzyibo lwa mazina aaluleme ookwa TaataaMwana aciindi cibotu cakwiita mazina aayo.\nKumvwisisya ciiminina Caando Cokwa Yahuwah.\nKusalazyilwa Caando ca Munyama.\nMwaka wa 2011:\nKuzuzikwa kwa Myeembo iili ciloba ya Ciyubunuzyo kuyoocitika kumbelaa mazuba kuleka kuti kwaazuzikwa kale musyule lyaciindi.\nKubalila Pobwe lya Pentekkositi kutobelezya Bbaibbele.\nMwaka wa 2012:\nMatalikilo aa Mwaka Mupya wa Bbaibbele.\nMwaka wa 2013:\nMumuni mupati wakusulaika kasimpe kwabaJuuda kuzwa mumwaka wa 1540 alubazu ndubaatola ba Jesuiti mukulwana kasimpe.\nKuganta kutondeka kuti nguni Simukazya-Kristu alimwi uli kuli cino ciindi atalaa anyika.\nMwaka wa 2015:\nKumvwisisya lwaanguluko oolo Yahuwah ndwaakapa mumakani aa kubizyigwa, mbuli bwaamba ba Anabaptisti.\nMwaka wa 2016:\nCiimo cini ca Nyika ampiibede eeni.\nKusandulula Daniele 11 a 12, akujalwa ŋanda yakazekelo kulaafwi kucitika.\nKumvwisisya bukamantene mwami wakunyika abami bali ciloba ba Ciyubnuzyo 17.\nKumvwisisya Matalikilo 6:1-4 aciiyo caba Nefilimu, mbocizimaanya luyando luteeli lwa Yahuwah.\nLuzyibo lwa Lweeno lwa Isilayeli wamazubaano.\nKuswaanganya Ba Jesuiti kulweeno lwakuti nyika ili mbuli bbola.\nMakanze aasisidwe mulusyomo lwabudyabooli lwa baleza botatwe muli omwe.\nLucengo lwamamanino luyeeme amuzeezo wanyika iili mbuli bbola.\nKutambula mumuni , Kusowa Cilubide\nMumuni mupya tacili cintu cakuyoowa. Ncipego citeeli! Kufumbwa kumweka kwamumuni kulayubununa aawo aali cilubide. Eelyo mumuni nuutambulwa mumuya wabulumbu, akukkala buumi bweendelana amumuni kwiinda mukuteelela, ubambila moyo wamuntu kuya Kujulu.\nKopailila mumuni mupya. Kouyandaula mbuli mabwe mayandisi aali mubulongo bwaansi. Kunyina bumboni bwiinda waawo kuti Yahuwah ulakusolweda webo kwiinda bumboni bwakuti Walo ulakuyiisya lwiiyo Lwakwe.\nKolisinsa mumoyo wako. Hena webo wautambula mumuni mupya? Hena kuli mumuni webo ngookakaka? Hena webo ulimasimpe kuti waakaka kulubila kuleka mumuni? Kopiluka alimwi ukainduluke kulibalila. Kubala amuzeezo uusalala alimwi kolanganya bumboni boonse amoyo uuyandisya kuteelela Muya Uusalala eelyo nakuzyibya kasimpe. Kolomya kubona kuti webo watambula mumuni woonse nuucipedwe alimwi kolombelela mumuni uuyungizya waawo.\nImvwula nkukula-nsoke iluujisi kuwa. Buvwubi bwaluzyibo lunji kapati akasimpe lino nkobuli mbuli mbukwatakali kulangilwa mumisela yoonse yamusinze ooyo wakavwumbilide nyika. Ooyu mumuni mupya, ulayandika ncobeni kumuya wako nkaambo ooyu ngomumuni uukubambila kuti webo ukaswaangane a Yahushua muluumuno eelyo Walo nayooboola.\nAlimwi Walo ulaafwi kale kusika!\nMumuni wakubucedo uyaakubangalala kugoko. Kotambula lwiiyo lupya amoyo wakulumba akukkomana oolo Yahuwah ndwalekela kuzya anyika, alimwi kolibambila kuya Kujulu.\n1 Amy Leslie, quoted in Chicago Death Trap: The Iroquois Theatre Fire of 1903, by Nat Brandt, p. 25.\n2 W. H. Hubbard, ibid.\n3 Brandt, p. 5.\n4 Christopher Cerf, The Experts Speak, p. 247.\n5 Ellen G. White, Historical Sketches, p. 197.\n6 Ellen G. White, Manuscript Releases, No. 209, pp. 431-432.\n7 The Home Missionary, September 1, 1894.


Sena Mapobwe Oonse Alimwi Amazuba Aakulyookezya Alamukkomanisya Leza?\nSena Mapobwe Oonse Alamukkomanisya Leza?\n“Lyoonse kamusaanguna kusinizya naa ncomucita cilatambulika ku Mwami.”—BAEFESO 5:10.\n1. Ncinzi ncotweelede kucita kutegwa tusinizye kuti bukombi bwesu bulamukkomanisya Jehova, alimwi nkaambo nzi?\nJESU wakaamba kuti: ‘Bakombi bakasimpe bayookomba Taata mumuuya amukasimpe, nkaambo mubwini bantu bali boobu mbayandaula Taata kuti bamukombe.’ (Johane 4:23; 6:44) Umwi aumwi wesu ‘lyoonse weelede kusaanguna kusinizya naa ncacita cilatambulika ku Mwami.’ (Baefeso 5:10) Pele kucita boobu tacili cuuba-uba pe. Saatani ulasola kutweena kutegwa tucite zintu zitamukkomanisyi Jehova.—Ciyubunuzyo 12:9.\n2. Amupandulule icakacitika afwaafwi a Cilundu ca Sinai.\n2 Ino Saatani usola buti kutweena? Nzila imwi nkwiinda mukutunyonganya kujatikizya ciluzi acitaluzi. Amubone cakacitika kubana Israyeli ciindi nobakabungene afwaafwi a Cilundu ca Sinai. Musa wakaunka kucilundu, mpoonya bantu bakasyaala kabamulindila kuti apiluke. Mukuya kwaciindi, bakakatala kulindila kumane bakalomba Aroni kuti abapangile leza. Wakapanga cibumbwa cangolida icakali kulibonya mbuli moombe. Mpoonya bantu bakacita pobwe. Bakatalika kuzyana kuzinguluka moombe alimwi akuukotamina. Bakali kuyeeya kuti kwiinda mukukotamina moombe, bakali kukomba Jehova. Nokuba kuti bantu bakacita pobwe eeli akulibona kuti ‘ndipobwe lya Jehova,’ eeci tacaambi kuti lyakaliluzi. Pobwe eeli Jehova wakalibona kuti nkukomba mituni, alimwi eeci cakapa kuti bantu banji bafwe. (Kulonga 32:1-6, 10, 28) Ino nciiyo nzi ncotwiiya? Tatweelede kulyeena pe. Tatweelede ‘kuguma cintu cili coonse cisofweede,’ nkokuti, kutajatikizyigwa munzila iili yoonse mubukombi bwakubeja. Tweelede kulekela Jehova kuti atuyiisye ciluzi acitaluzi.—Isaya 52:11; Ezekieli 44:23; Bagalatiya 5:9.\n3, 4. Nkaambo nzi ncociyandika kulanga-langa mbwaakatalika mapobwe manji aadumide kapati?\n3 Ciindi Jesu naakali anyika, wakayiisya baapostolo bakwe kuba cikozyanyo cibotu mubukombi busalala. Naakafwa, baapostolo bakwe bakazumanana kuyiisya njiisyo zya Jehova kuli basikwiiya bapya. Pele nobakafwa baapostolo, bamayi babeji bakatalika kuleta mizeezo iitaluzi azilengwa zyabantu ibatakali kukomba Leza alimwi amapobwe mumbungano. Mane buya bakaacinca mazina aamapobwe amwi ngobakali kucita bantu ibatakali kukomba Leza kutegwa alibonye mbuli kuti nga Bunakristo. (Milimo 20:29, 30; 2 Batesalonika 2:7, 10; 2 Johane 6, 7) Bunji bwamapobwe aaya acidumide amazuba aano, alimwi acikulwaizya njiisyo zyakubeja, mane buya azintu zijatikizya madaimona. *—Ciyubunuzyo 18:2-4, 23.\n4 Munyika yoonse mazuba aano, mapobwe alimwi amazuba aakulyookezya nzezintu ziyandika kapati mumaumi aabantu. Nokuba boobo, mbomuyaabuzumanana kwiiya mbwazilanga zintu Jehova, ambweni mulajana kuti muyandika kucinca mbomuyeeya kujatikizya mapobwe aamwi. Kucita boobo tacili cuuba-uba pe, pele amube masimpe kuti Jehova uyoomugwasya. Lino atulange-lange mbwaakatalika mapobwe aamwi aadumide kapati kutegwa tuzyibe mbwalimvwa Jehova kujatikizya ngayo.\nINO KKILISIMASI YAKATALIKA BUTI?\n5. Ino mbumboni nzi buliko bwakuti Jesu tanaakazyalwa mu December 25?\n5 Mumasena manji aamunyika, pobwe lya Kkilisimasi lisekelelwa mu December 25, ibuzuba bantu banji mbobayeeya kuti mbobuzuba mbwaakazyalwa Jesu. Bbaibbele talyaambi buzuba bwini naa mwezi ngwaakazyalwa Jesu, pele kuli ncolyaamba kujatikizya ciindi camwaka ncaakazyalwa. Luka wakalemba kuti ciindi Jesu naakazyalwa mu Betelehemu, “beembezi [bakali] musyokwe,” kabeembela butanga bwabo. (Luka 2:8-11) Mumwezi wa December, ku Betelehemu inga kulatontola kapati, imvwula inga ilawa alimwi inga kuli caanda, aboobo beembezi nobatakajanika musyokwe abutanga bwabo ciindi camasiku. Ino ncinzi ncotwiiya kukaambo aaka? Jesu wakazyalwa ciindi cacilimo, ikutali mu December. Bbaibbele alimwi abumboni buli mumakani aakaindi zitondezya kuti wakazyalwa akati kamyezi lino njotwaamba kuti September a October.\n6, 7. (a) Ino zilengwa zya Kkilisimasi zidumide kapati zyakatalika buti? (b) Ino nkaambo nzi ikeelede kupa kuti katupana zipego?\n6 Aboobo ino Kkilisimasi yakatalika buti? Kkilisimasi yakazwa kumapobwe aabantu ibatakali kukomba Leza, mbuli pobwe lyabana Roma lyakuti Saturnalia, ndyobakali kucita kulemeka leza wabulimi uutegwa Saturn. Bbuku litegwa The Encyclopedia Americana lyaamba kuti: “Pobwe lyabana Roma lyakuti Saturnalia, ilyakali kusekelelwa akati ka December, nkokwakazwa zilengwa zinji izicitika ciindi ca Kkilisimasi. Mucikozyanyo, kupobwe eeli nkokwakazwa cilengwa cakupobola, kupana zipego alimwi akuyasya mankendulu.” Alimwi December 25, mbobuzuba nobakali kusekelela buzuba bwakuzyalwa kwaleza wazuba wabana Persia uutegwa Mithra.\n7 Nokuba boobo, bunji bwabantu ibasekelela Kkilisimasi mazuba aano tabayeeyi kuti yakatalisyigwa abantu batakali kukomba Leza. Inga balacilangila ciindi ca Kkilisimasi kuba ciindi cakuba abanamukwasyi, kulya zyakulya zinona alimwi akupana zipego. Cakutadooneka, tulabayanda bamukwasyi wesu alimwi abalongwe besu alimwi Jehova uyanda kuti babelesi bakwe kabaabilana. Lugwalo lwa 2 Bakorinto 9:7 lutwaambila kuti, “Leza uyanda muntu uupa kumwi kakkomene.” Jehova tayandi kuti katupana buyo zipego muziindi zyaalubazu. Bantu ba Jehova balakkomana kupana zipego akuyanzana abalongwe alimwi amukwasyi wabo aciindi cili coonse camumwaka, kakunyina kulangila kupegwa cintu cili coonse. Balapana zipego nkaambo balabayanda bamwi.—Luka 14:12-14.\nKuzyiba mapobwe mbwaakatalika kulakonzya kutugwasya kuzyiba ngotweelede kutantamuka\n8. Sena basikupandulula bweende bwanyenyeezi bakamupa zipego Jesu kali muvwanda? Amupandulule.\n8 Ikutegwa basumpule muzeezo wakupana zipego ciindi ca Kkilisimasi, bantu banji baamba kuti bamaalumi basongo botatwe bakamuletela zipego Jesu kali muvwanda ciindi naakazyalwa muluba. Masimpe kuti bamaalumi bakamuswaya Jesu akumuletela zipego. Lyansiku, cakalidumide kuleta zipego kumuntu iwakali kuyandika kapati. (1 Bami 10:1, 2, 10, 13) Pele sena mulizyi kuti Bbaibbele lyaamba bamaalumi aaba kuti bakali basikupandulula bweende bwanyenyeezi, balo ibakali kucita masalamuzi alimwi ibatakali kukomba Jehova? Alimwi kunyina nobakamuswaya Jesu kali muvwanda ciindi naakazyalwa muluba. Bakamuswaya nokwakainda ciindi cili mbocibede, naakali “mwana” kali muŋanda.—Matayo 2:1, 2, 11.\nINO NCINZI BBAIBBELE NCOLYAAMBA KUJATIKIZYA MAZUBA AAKUZYALWA?\n9. Ino mbaani bakasekelela mazuba aakuzyalwa baambidwe mu Bbaibbele?\n9 Buzuba mwana naazyalwa bulakkomanisya kapati. (Intembauzyo 127:3) Pele eeci tacaambi kuti tweelede kusekelela mazuba aakuzyalwa. Amukayeeyele buyo kaambo aaka: Mu Bbaibbele kwaambidwe buyo bantu bobilo ibakasekelela mazuba aakuzyalwa. Kusekelela kumwi kwakali kwa Farao muna Egepita, mpoonya kumwi kwakali kwa Mwami Heroda Antipa. (Amubale Matalikilo 40:20-22; Marko 6:21-29.) Kunyina akati kabaaba bami iwakali mubelesi wa Jehova. Mubwini, tatunabalide mu Bbaibbele kuti kuli mubelesi wa Jehova iwakasekelela buzuba bwakuzyalwa.\n10. Ino Banakristo bamumwaanda wamyaka wakusaanguna bakali kukubona buti kusekelela mazuba aakuzyalwa?\n10 Bbuku litegwa The World Book Encyclopedia lyaamba kuti, Banakristo bamumwaanda wamyaka wakusaanguna “bakali kubona kuti kusekelela buzuba bwakuzyalwa kwaumwi ncilengwa cabantu batakombi Leza.” Zilengwa zili boobu zyakayeeme anjiisyo zyakubeja. Mucikozyanyo, ba Giriki bansiku bakali kusyoma kuti muntu uuli woonse wakalikwabilidwe amuzimo iwakaliko ciindi naakali kuzyalwa. Alimwi bakali kuyeeya kuti muzimo wakaliswaangene aleza iwakazyalwa mubuzuba bomwe amuntu ooyo. Kuyungizya anjiisyo eezyi zyakubeja, mazuba aakuzyalwa aliswaangene acilengwa cakupandulula bweende bwanyenyeezi alimwi akusonda.\n11. Ino Jehova ulimvwa buti akaambo kabwaabi bwesu?\n11 Bantu banji balimvwa kuti, buzuba bwabo bwakuzyalwa mbuzuba bwaalubazu, aboobo beelede kulumbwa alimwi akutondezyegwa luyando mubuzuba oobo. Pele tulakonzya kutondezya luyando kubanamukwasyi alimwi abalongwe besu mumwaka woonse mboubede, kutali buyo mubuzuba bomwe bugaminide. Jehova uyanda kuti katutondezya luzyalo alimwi katuli baabi ciindi coonse. (Amubale Milimo 20:35.) Eelo kaka tulamulumba buzuba abuzuba akaambo kacipego cibotu cabuumi, kutali buyo buzuba notwakazyalwa.—Intembauzyo 8:3, 4; 36:9.\nBanakristo bakasimpe balapa zintu kuli bamwi akaambo kakuti balabayanda\n12. Nkaambo nzi buzuba bwakufwa ncobuli bubotu kwiinda buzuba bwakuzyalwa?\n12 Lugwalo lwa Mukambausi 7:1 lwaamba kuti: “Izina libotu ndibotu kwiinda mafwuta mabotu, abuzuba bwakufwa mbubotu kwiinda buzuba bwakuzyalwa.” Nkaambo nzi buzuba bwakufwa ncobuli bubotu kwiinda buzuba bwakuzyalwa? Ciindi notwazyalwa, inga tatunacita cintu cili coonse mubuumi bwesu, kufwumbwa naa ncibotu naa ncibi. Pele ciindi notubelesya buumi bwesu kubelekela Jehova alimwi akucita zintu zibotu kubantu, tulipangila “izina libotu,” naa mpuwo mbotu alimwi Jehova unootuyeeya nokuba kuti twafwa. (Jobu 14:14, 15) Bantu ba Jehova tabasekeleli mazuba aabo aakuzyalwa naa kusekelela buzuba naakazyalwa Jesu. Alimwi buya, Jesu wakatulailila buyo kuti katucita Ciibalusyo calufwu lwakwe.—Luka 22:17-20; Bahebrayo 1:3, 4.\nPOBWE LYA ISITA MBOLYAKATALIKA\n13, 14. Ino nkaambo nzi Banakristo bakasimpe ncobateelede kusekelela Isita?\n13 Isita ndipobwe lya Bunakristo Bwanyika lyalo ilyaambwa kuti lilacitwa kusekelela kubusyigwa kwa Kristo kuzwa kubafwu. Pele sena Kristo wakalailila kuti katusekelela kubusyigwa kwakwe? Peepe, tanaakalailila oobo. Mabbuku aamba zyakaindi atwaambila kuti pobwe lya Isita kunyina nolyakali kusekelelwa a Banakristo bakusaanguna alimwi akuti liyeeme azilengwa zyansiku zyabantu ibatakali kukomba Leza. Bbuku litegwa The Encyclopœdia Britannica lyaamba kuti: “Mu Cizuminano Cipya kunyina citondezya kuti pobwe lya Isita lyakali kucitwa. . . . Ikusetekana kwaziindi zimwi ncintu catakaliko mumizeezo ya Banakristo bakusaanguna.”\n14 Sena Jehova inga wazumizya kusekelelwa kwapobwe lyakatalisyigwa abantu batakombi Leza kuyeeya kubusyigwa kwa Mwanaakwe? Peepe. (2 Bakorinto 6:17, 18) Alimwi buya Jehova kunyina naakatwaambila kusekelela kubuka kwa Jesu.\nZILENGWA ZICITWA CIINDI MUNTU NAAFWA\n15. Nkaambo nzi Banakristo bakasimpe ncobeelede kuzitantamuka zilengwa zimwi izicitwa ciindi muntu naafwa?\n15 Banakristo bakasimpe beelede kuzyeeleba zilengwa zicitwa ciindi nokwafwa muntu. Ciindi nokwafwa muntu, ncilengwa buya kuli basidilwe kubucesya kabalanga. Ciindi cakuzikka, bacibbululu balawaala bulongo naa maluba mucuumbwe sikufwa katanazikkwa. Kuli zilengwa zimbi zicitwa kwainda mazuba masyoonto buyo, myezi naa myaka kuzwa ciindi naakafwa muntu. Bantu balacita zintu eezyi nkaambo basyoma kuti bantu bafwide balakonzya kubagwasya naa kubapenzya ibacipona. Pele Bbaibbele liyiisya kuti bafwide “tabazyi cintu nociba comwe.” Aboobo aabo ibayanda kukkala muluyando lwa Leza tabeelede kutola lubazu muzilengwa zili zyoonse iziswaangene akukomba bantu bafwide.—Mukambausi 9:5, 10.\nMUCADO UUKKOMANISYA LEZA\n16, 17. Ino ncinzi ncotweelede kuyeeya ciindi notulibambila mucado?\n16 Mucado ncintu cikkomanisya kapati. Munyika yoonse mboizulwa, micado ilacitwa munzila ziindene-indene. Kanji-kanji, bantu inga tabayeeyi kujatikizya nkozyakazwida zilengwa zicitwa lyamucado, aboobo inga tabazyi kuti zilengwa zimwi zyakazwa kubukombi bwakubeja. Pele Banakristo ibayanda kukwatana beelede kuba masimpe kuti mucado wabo uyoomukkomanisya Jehova. Ikuti bazyiba nkozyakazwida zilengwa zicitwa lyamucado, balakonzya kusala kabotu.—Marko 10:6-9.\n17 Bamwi baamba kuti zilengwa zimwi zicitwa lyamucado zilakonzya kubapa ‘kuwidwa mvwuma’ banabukwetene bapya. (Isaya 65:11) Mucikozyanyo, mumasena aamwi bantu balawaala mupunga naa laisi aali basikukwatana naa zintu zimwi zikozyenye. Basyoma kuti kucita boobo kuyoopa kuti bakakonzye kuba abana, lukkomano, koongola alimwi akukwabililwa kuzintu zibyaabi. Pele Banakristo beelede kucenjela kutegwa batantamuke zilengwa zili zyoonse ziswaangene abukombi bwakubeja.—Amubale 2 Bakorinto 6:14-18.\n18. Ino ninjiisyo nzi zimwi izibeleka kujatikizya mucado?\n18 Banakristo ibayanda kukwatana bayanda kuti mucado wabo ukakkomanisye, ukabe wabulemu alimwi akuti boonse ibayoojanika bakakkomane. Aabo batambidwe kumucado wa Banakristo, tabeelede kwaamba majwi atali kabotu, makani aajatikizya koonana naa kutondezya kubula bulemu kuli basikukwatana naa bamwi buyo. (Tusimpi 26:18, 19; Luka 6:31; 10:27) Mucado wa Banakristo taukulwaizyi “mambonwa akaambo kazintu nzyajisi muntu.” (1 Johane 2:16) Ikuti naa mulibambila mucado, amube masimpe kuti munookkomene lyoonse mwanooyeeya mucado wanu.—Amubone Bupanduluzi Buyungizyidwe 28.\nMBOCAKATALIKA CILENGWA CICITWA KUMAPOBWE CAKUNYAMUNA NKAPU AKUZIGUMANYA\n19, 20. Ino cilengwa cakunyamuna nkapu izijisi cakunywa akuzigumanya cakatalika buti?\n19 Cilengwa cimwi cicitwa kapati kumicado akumapobwe aamwi ncakunyamuna nkapu izijisi cakunywa akuzigumanya. Nobacita cilengwa eeci, muntu uumwi ulaamba majwi aatondezya kuti uyanda kuti zintu zibeendele kabotu bamwi, mpoonya bamwi balanyamuna nkapu zyabo. Ino Banakristo beelede kucibona buti cilengwa eeci?\n20 Ibbuku litegwa International Handbook on Alcohol and Culture lyaamba kuti cilengwa cakunyamuna nkapu akuzigumanya kuboneka kuti cakazwa kucilengwa cakaindi icakali kucitwa abantu batakombi Leza balo ibakali “kupaizya cintu cisetekene camaanzi kuli baleza.” Eeci cakali kucitwa “kupailila kuti muntu ‘aongole!’ naa ‘kapona kabotu!’” Kaindi, bantu bakali kunyamuna nkapu zyabo kulomba zileleko kuli baleza babo. Pele oobo tabusyi Jehova mbwaleleka pe.—Johane 14:6; 16:23.\n“NYWEBO NOMUYANDISYA JEHOVA, AMUSULAIKE BUBI”\n21. Ino mapobwe aali buti aambi Banakristo ngobeelede kutantamuka?\n21 Ciindi nomuyanda kuti mukajanike kupobwe lili lyoonse naa pe, mweelede kuyeeya bukkale mbolikulwaizya pobwe eelyo. Mucikozyanyo, mapobwe aamwi abikkilizya kuzyana ikubusya muzeezo wakoonana, kunywa kapati makoko alimwi abwaamu. Mapobwe aali boobo zimwi ziindi alakonzya kukulwaizya bukkale bwabasankwa boonana abasankwanyina alimwi abamakaintu boonana abamakaintunyina naa muuya wakuyandisya cisi. Ikuti katutola lubazu mumapobwe aali boobu, sena ncobeni tusulaika zintu nzyasulaika Jehova?—Intembauzyo 1:1, 2; 97:10; 119:37.\n22. Ncinzi cikonzya kugwasya Munakristo kusala kutola lubazu mupobwe limwi naa pe?\n22 Banakristo beelede kwaatantamuka mapobwe aatamukkomanisyi Leza. Mwaapostolo Paulo wakalemba kuti: “Kufwumbwa naa mulalya naa mulanywa nokuba kucita cintu cimbi cili coonse, amucite zintu zyoonse kutegwa Leza alemekwe.” (1 Bakorinto 10:31; amubone Bupanduluzi Buyungizyidwe 29.) Nokuba boobo, taali mapobwe oonse aaswaangene abwaamu, bukombi bwakubeja naa kuyandisya cisi. Ikuti pobwe kalitakazyanyi anjiisyo zyamu Bbaibbele, tweelede kulisalila kujanika naa pe. Alimwi tweelede kulanga-langa kusala kwesu mbokukonzya kubajatikizya bamwi.\nAMUMULEMEKE JEHOVA MUZINTU NZYOMWAAMBA ANZYOMUCITA\n23, 24. Ino mbuti mbotukonzya kubapandulwida banamukwasyi batali Bakamboni kusala nkotwakacita kujatikizya mapobwe aamwi?\n23 Ambweni lino mwakaleka kutola lubazu mumapobwe aatamulemeki Jehova. Pele banamukwasyi bamwi ibatali Bakamboni ba Jehova balakonzya kuyeeya kuti tamucibayandi naa tamuciyandi kuba ambabo. Balakonzya kuyeeya kuti ciindi camapobwe nceciindi celikke mukwasyi noukonzya kuba antoomwe. Aboobo, ino inga mwacita buti? Kuli nzila zinji nzyomukonzya kubelesya kubatondezya kuti mulabayanda akuti balayandika kapati kulindinywe. (Tusimpi 11:25; Mukambausi 3:12, 13) Mulakonzya kubatamba kutegwa muyanzane ambabo aziindi zimbi.\n24 Ikuti bacibbululu kabayanda kuzyiba ncomutatoleli lubazu mumazuba aamwi aakulyookezya, mulakonzya kulanga-langa makani mumabbuku eesu alimwi aa jw.org aakonzya kumugwasya kubapandulwida ncomutatoleli lubazu. Tamweelede kutondezya mbuli kuti muyanda kubazunda buya mumubandi naa kubasinikizya kuyeeya mbomuyeeya. Amubagwasye banamukwasyi kubona kuti kuli twaambo tunji ntomwakalanga-langa kamutanasala. Amukkazike moyo, alimwi “majwi aanu kaakondelezya lyoonse, aalweezyedwe kabotu amunyo.”—Bakolose 4:6.\n25, 26. Ino bazyali inga babagwasya buti bana babo kuyanda milawo ya Jehova?\n25 Cilayandika kapati kuti umwi aumwi wesu watumvwisya kabotu twaambo ncotutatoleli lubazu mumapobwe aamwi. (Bahebrayo 5:14) Makanze ngotujisi ngakukkomanisya Jehova. Ikuti katuli bazyali, tweelede kubagwasya bana besu kuzimvwisya alimwi akuziyanda njiisyo zyamu Bbaibbele. Ikuti naa Jehova waba mwini-mwini kulimbabo, abalo bayooyanda kumukkomanisya.—Isaya 48:17, 18; 1 Petro 3:15.\n26 Jehova ulakkomana kutubona katusola kucita kufwumbwa ncotukonzya kutegwa katumukomba munzila iisalala alimwi cakusyomeka. (Johane 4:23) Pele bamwi bayeeya kuti muntu takonzyi kusyomeka cakumaninina munyika eeyi iitasyomeki. Sena aayo masimpe? Atwaalange-lange makani aaya mucibalo citobela.\n^ munc. 3 Mulakonzya kwaajana makani aajatikizya mapobwe amwi aagaminide mu Watch Tower Publications Index, mu Bbuku Ligwasya Kuvwuntauzya lya Bakamboni ba Jehova alimwi aa jw.org.\n1 ZINTU ZYOONSE NZYOTUCITA ZYEELEDE KUPA BULEMU KULI JEHOVA\n“Kufwumbwa naa mulalya naa mulanywa nokuba kucita cintu cimbi cili coonse, amucite zintu zyoonse kutegwa Leza alemekwe.”—1 Bakorinto 10:31\nMbuti mbotukonzya kusala camaano kujatikizya mapobwe?\nTusimpi 15:15; Mukambausi 3:12, 13; Milimo 20:35; 2 Bakorinto 9:7\nJehova uyanda kuti katukkomene mubuumi. Uyanda kuti katutondezya luzyalo alimwi abwaabi buzuba abuzuba, ikutali buyo muziindi zyaalubazu.\nTacili cuuba-uba kuzyiba ncotweelede kucita. Saatani ulasola kutweena kwiinda mukunyonganya ciluzi acitaluzi.\nAmwiiye kujatikizya mbwaakatalika mapobwe aadumide kutegwa mubone naa alamukkomanisya Jehova.\n2 BUNJI BWAMAPOBWE AADUMIDE AKATALISYIGWA ABANTU BATAKOMBI LEZA\n“Muyoozyiba kasimpe, eelyo kasimpe kayoomwaangununa.”—Johane 8:32.\nIno mapobwe aamwi akatalika buti?\nNobakamana kufwa baapostolo, bamayi babeji mumbungano bakatalisya zilengwa amapobwe aabantu ibatakali kukomba Leza mpoonya akwaapa mazina aa Bunakristo. Bunji bwamapobwe aaya acisekelelwa amazuba aano, mbuli pobwe lya Isita.\nMumasena manji aamunyika, pobwe lya Kkilisimasi lilasekelelwa mu December 25. Pele oobu tabuli buzuba mbwaakazyalwa Jesu.\nBanakristo bakusaanguna tiibakali kusekelela mazuba aakuzyalwa. Bbaibbele lyaamba kusekelela mazuba aakuzyalwa munzila iitali kabotu.\n3 AMUSALE CAMAANO KUJATIKIZYA NZYOMWEELEDE KUSEKELELA\n“Lyoonse kamusaanguna kusinizya naa ncomucita cilatambulika ku Mwami.”—Baefeso 5:10\nIno mapobwe aali buti ngobeelede kutantamuka Banakristo? Ciindi nomusala kujatikizya pobwe ndyomweelede kusekelela, amulibuzye kuti:\nSena lyakatalika kalili cibeela cabukombi bwakubeja, naa bwamadaimona?\nJeremiya 17:5-7; Milimo 10:25, 26; 1 Johane 5:21\nSena lilemeka muntu, mbunga naa citondezyo cimwi cacisi?\nMilimo 10:34, 35; 17:26\nSena litembaula musyobo umwi wabantu naa cisi kwiinda cimbi?\nSena likulwaizya “muuya wanyika,” ambweni kukulwaizya bantu kukolwa naa kutalilemeka mumakani aakoonana?\nIkuti ndatola lubazu mupobwe eeli, sena manjezyeezya aabamwi alakonzya kujatikizyigwa?\nIkuti naa ndasala kutatola lubazu mupobwe eeli, ino inga ndabapandulwida buti bamwi kaambo nconditatoleli lubazu?\nMwami Wabasalazya Kumuuya Bantu Bakwe\nIno Kkilisimasi aciingano zikozyenye buti?\nNkaambo Nzi Bakamboni ba Jehova Ncobatasekeleli Mazuba Aakuzyalwa?\nNkaambo Nzi Bakamboni ba Jehova Ncobatasekeleli Isita?